„RELAȚII VALUTAR-FINANCIARE ŞI MARKETING FINANCIAR” 
Tema 1. Relaţiile valutar-financiare internaţionale. Fluxuri. Structură. 


Dezvoltarea economiilor naţionale şi a sistemelor monetare-financiare ale 
acestora, formarea economiei mondiale ca sistem, evoluţia şi diversificarea formelor 
de comerț şi cooperare internațională sunt principalii factori care au condus la apariția 
şi dezvoltarea relaţiilor valutar-financiare internaționale. 

Relaţiile valutar-financiare reprezintă ansamblul raporturilor care se formează 
între persoane fizice şi persoane juridice în legătură cu mişcările de fonduri la nivel 
internațional. 

1. Fluxurile_ financiare internaţionale, au la baza apariţiei şi dezvoltării 
lor, în principal, trei tipuri de relaţii internaționale: 

e relațiile comerciale dintre statele lumii. Importul de mărfuri la nivelul unei 
țări generează un flux financiar invers, ieşirea de valută pentru plata acestuia. 
Exportul de mărfuri, la nivelul aceleiaşi ţări, are ca efect intrarea de valută aferentă 
încasării contravalorii mărfurilor exportate. 

e relațiile necomerciale, ca termen generic pentru a desemna operațiuni care 
nu îmbracă formă marfară, fiind în esență servicii, au o structură eterogenă şi privesc 
plățile şi încasările asociate_transporturilor internaționale, turismului internațional, 
încasărilor şi plăţilor de dobânzi, comisioane şi taxe privind activitatea bancară 
internațională, precum şi a altor instituţii financiare non bancare, cum sunt societățile 
de asigurări şi reasigurări, plăți şi încasări legate de întreținerea ambasadelor, 
consulatelor, agenţiilor etc. Atât relaţiile comerciale, cât şi cele necomerciale au, în 
esență, un caracter compensatoriu, în sensul că livrarea unei mărfi sau prestarea unui 
serviciu presupun un flux financiar invers sensului prestaţiei; 

e relaţiile financiare internaționale, în principal, au ca obiect mişcarea 
fondurilor băneşti între țări sau între ţări şi instituții financiare şi bancare 
internaționale. Relațiile financiare pot avea ca suport al formării lor; 

— relațiile de credit direct dintre două entități situate în ţări diferite, în care o 
parte este creditoare şi o alta debitoare. Creditul internațional poate fi localizat la nivel 
de firmă — o firmă vinde alteia mărfuri pe credit, la nivel de instituţii financiare — o 
bancă dintr-o ţară acordă o linie de finanţare unei bănci din altă ţară, sau o instituție 
financiară, de exemplu, FMI, acordă credit (facilități de împrumut) unui stat membru, 
o ţară acordă altei țări un credit guvernamental. 

— relaţiile investiționale, în principal, îmbracă forma investiţiilor de portofoliu 
şi a investițiilor directe. Investițiile de portofoliu se referă la plasamentele de fonduri 
băneşti din diferite active financiare, aducătoare de venit sub formă de dobândă sau 
divident (obligaţiuni, acţiuni, certificate de depozit, certificate de trezorerie etc.), iar 
investițiile directe denumite şi investiţii directe străine, au în vedere plasamente, în 
activități productive, comerciale sau de cooperare, aducătoare de venit sub formă de 
profit. 


Relațiile investiționale internaționale presupun existența unor fonduri disponibile 
la nivelul unor țări şi posibilitatea plasării lor în alte țări. Astfel, o ţară sau o firmă 
interesată într-un plasament în străinătate trebuie să aibă fonduri disponibile pentru a le 
aloca în această direcţie, iar legislația atât din ţara în care sunt fonduri disponibile, cât şi 
țara în care se doreşte realizarea unui plasament de portofoliu sau o investiţie directă să 
permită astfel de operațiuni. 

— relațiile de păstrare şi administrare a disponibilităților în valute străine. La 
nivelul fiecărei țări se constituie sume exprimate în valute străine, fie la nivelul 


băncilor, fie la nivelul autorităților monetare sub forma rezervei oficiale a țării. Aceste 
fonduri sunt păstrate în conturi bancare în străinătate, pe piaţa bancară a ţării de 
origine a monedei (USD la bănci din SUA, yeni la bănci din Japonia, euro la bănci din 
Uniunea Europeană etc.) sau la bănci de pe europiață (bănci localizate în altă ţară 
decât țara de origine a monedei). În baza relaţiilor de corespondent bancar statornicite 
între bănci, acestea îşi fac reciproc servicii privind păstrarea şi fructificarea fondurilor 
depuse în conturi sau convertirea lor în alte valute pe piaţa valutară internațională. 

e alături de acestea, mai pot fi amintite fluxurile financiare asociate, ajutoarele 
acordate unor ţări, plata datoriilor de război etc. care au o pondere redusă, apariție 
aleatoare şi generează un singur sens de mişcare a fondurilor. 

2. Sistemele monetar-financiare naţionale ale statelor constituie structurile 
de bază în dezvoltarea şi derularea relațiilor valutar-financiare internaționale. 

Sistemul monetar-financiar național cuprinde ansamblul normelor legale şi 
instituțiile care reglementează, organizează şi supraveghează relaţiile monetar- 
financiare ale unui stat. Privit în ansamblu, sistemul monetar al unei ţări cuprinde 
reglementările referitoare la două grupe mari de relaţii: relaţiile monetare interne şi 
relațiile cu alte sisteme monetare. 

e Reglementarea relațiilor monetare interne are în vedere: definirea şi 
denumirea unităţii monetare naționale; modul de emitere şi instituţiile desemnate cu 
emiterea monedei naționale şi supravegherea circulației monetare; organizarea 
sistemului de plăţi şi decontări la nivel național; organizarea şi funcționarea sistemului 
bancar naţional; organizarea şi funcţionarea pieţei monetar-financiare naţionale, 
instituțiile desemnate cu organizarea, supravegherea şi efectuarea de operațiuni 
specifice sistemului monetar naţional (banca centrală, bănci comerciale, ministerul 
finanţelor, alte instituţii financiare non-bancare etc.). 


e Reglementarea relațiilor cu alte sisteme monetare privesc: metodologia 
cotării monedei naţionale în raport cu monedele străine; regimul valutar şi al plăţilor 
cu străinătatea; regimul circulaţiei monedelor străine şi a activelor financiare 
denominate în monede străine pe teritoriul ţării; regimul mişcărilor de capital şi al 
investiţiilor străine; administrarea rezervei monetare internaționale a țării; relațiile cu 
organisme valutar-financiare internaționale; instituțiile desemnate cu organizarea, 
supravegherea şi derularea relațiilor valutar-financiare cu străinătatea. 

În funcţie de nivelul de dezvoltare economică şi financiară, locul şi rolul 
țărilor lumii în desfăşurarea relaţiilor valutar-financiare internaționale este diferit. Se 
disting ţări al căror sistem monetar-financiar este destinat să satisfacă într-o manieră 
mai mult sau mai puţin limitată, exclusiv necesitățile interne. Aceste țări se 
caracterizează prin: o monedă neconvertibilă, un sistem financiar-bancar delimitat 
prioritar la operaţiuni interne; o piaţă valutar-financiară incipientă sau în formare; 
existenţa unor restricții privind regimul valutar şi mişcarea capitalului etc. 

Pe de altă parte, există un număr relativ redus de țări dezvoltate economic şi 
financiar (15-16), a căror monedă este utilizată prioritar în relațiile valutare 
internaționale, au structuri financiar-bancare mature, organizarea pieței valutar- 
financiare naţionale s-a impus la nivel internațional ca centru de atracție, convertire şi 
redistribuire a fondurilor la nivel internaţional. reglementările privind regimul valutar 
şi al mişcărilor de capital sunt minore sau liberalizate total. Astfel, în aceste țări 
structurile bancare şi de organizare a relațiilor monetar-financiare, pe de o parte 
deservesc nevoile naţionale, iar pe de altă parte cele ale altor țări, internaționale. 

Drept urmare, la nivelul acestor ţări s-au structurat centre financiare 
internaționale suprastructurate pe pieţele valutar-financiare naționale. Ca poli ai pieței 


valutar-financiare internaționale se disting în primul rând New York, Londra şi Tokio, 
dar şi centre ca Ziirich, Frankfurt, Toronto, Singapore, Sidney, Amsterdam, Paris, Los 
Angeles, Boston, Vancouver. 

3. Mişcarea fondurilor la nivel internaţional poate avea loc în monedă 
efectivă sau în monedă de cont, iar moneda utilizată, de regulă, este o monedă 
convertibilă, reciproc acceptată de partenerii de tranzacție. 

e Circulaţia monedei efective la nivel internațional deține o pondere modestă, 
sub 10% şi este asociată prioritar de plăţile legate de activitatea turistică şi de 
transport internaţional. În plan concret, bancnotele denominate în valute convertibile 
sub forma banilor fizici sunt scoase dintr-o ţară de turişti, de exemplu, pentru 
acoperirea unor cheltuieli în străinătate direct sau spre a fi preschimbate în ţara de 
destinație în moneda locală. Ponderea mişcărilor internaționale de monedă efectivă 
este în scădere, odată cu generalizarea plăţilor prin carduri sau eurocecuri. 

e Circulația monedei de cont, deține ponderea covârşitoare în mişcarea 
internațională a fondurilor. Moneda de cont, în esenţă, este moneda efectivă depusă în 
conturi la instituţii financiare bancare. Mişcarea monedei de cont între instituțiile 
financiar-bancare situate în ţări diferite poartă denumirea generică de transfer 
internațional al fondurilor care, în principal, presupune: cele două părți să aibă un cont 
deschis la o bancă, ordonatorul plăți în baza unui document scris (de exemplu, ordin 
de plată) solicită băncii sale transferul unei sume de bani din contul său în contul 
bancar al partenerului din străinătate. Transmiterea mesajelor şi fondurilor poate avea 
loc direct între cele două bănci (telex, fax etc.) sau, cel mai adesea, prin apelul la 
serviciile unei instituţii specializate în transferul mesajelor şi fondurilor (SWIFT) la 
care sunt conectate cele două bănci. 

4. Sisteme __monetar-financiare__naționale_-— sistem monetar _financiar 
internațional. Desfăşurarea relaţiilor valutar-financiare până la al doilea război mondial 
(1940-1945) s-a realizat, de regulă, pe baze bilaterale, fără existenţa unor reglementări 
concrete, adoptate expres de majoritatea țărilor lumii. Prin acordurile Conferinței 
Monetare şi Financiare a Naţiunilor Unite şi Asociate din 1944, cunoscută sub 
denumirea Conferinţa de la Bretton Woods, unde a avut loc întâlnirea, s-a încercat 
pentru prima dată în istorie crearea pe baze instituționalizate a unui sistem monetar 
internațional. 

Sistemul monetar-financiar internațional, într-o accepțiune generică, constituie 


un ansamblu de norme şi tehnici, convenite şi acceptate pe baza unor reglementări 
instituționalizate, menite să coordoneze comportamentul monetar al țărilor în 


raporturile de plăți şi de stingere a angajamentelor reciproce determinate schimburilor 
comerciale, necomerciale şi mişcărilor internaționale de capital. 


Principiile pe care s-a structurat sistemul monetar-financiar în acei ani au fost: 

e Universitatea, respectiv sistemul instituit a fost conceput ca un sistem 
deschis, nediscriminatoriu, putând adera la el orice stat; 

e Etalonul monetar, acceptat în continuare, a fost aurul căruia i s-a alăturat şi 
dolarul SUA; 

e Stabilitatea parităților şi cursurilor valutare, fiecare țară membră fiind obligată 
să supravegheze mişcarea cursului monedei naţionale în anumite limite (£1%) faţă de 
paritate şi să nu procedeze la devalorizări sau revalorizări ca instrumente de agresiune 
valutară, comercială sau financiară asupra altor ţări; 

e Convertibilitatea monedelor a fost definită în raport de aur şi dolar, 
stabilindu-se criteriile pe care trebuie să le îndeplinească o monedă pentru a putea fi 
definită drept convertibilă; 


e Crearea unei rezerve internaționale de către fiecare țară membră, la un nivel 
corespunzător necesităţilor determinate de convertibilitate şi de nevoile intervenţiei pe 
piața valutară pentru susținerea cursului monedei naționale; 

e Echilibrul balanței de plăți ca obiectiv al țărilor membre în supravegherea 
tranzacţiilor comerciale, necomerciale şi financiare cu străinătatea. Tot ca rezultat al 
acestei conferințe au fost create două instituţii de vocație mondială: Fondul Monetar 
Internațional şi Banca Internaţională pentru Reconstrucţie şi Dezvoltare. Prin 
activitatea acestor două instituţii s-a creat pentru prima dată în istorie, sistemul 
asistenței financiare internaționale. Principiile amintite şi regulile de comportament 
monetar ale țărilor membre au fost cuprinse în Statutul FMI. În cei aproape 60 de ani 
ce au trecut de atunci, sistemul gândit a suferit anumite modificări, reflectate în 
amendamentele aduse Statutului FMI în 1968 şi 1978. Acestea privesc: 

e renunţarea la etalonul monetar (aur şi dolar SUA) şi adoptarea sistemului 
denumit aranjament valutar, în definirea valorii unei monede; 

e trecerea la cursuri fluctuante, prin renunţarea la obligativitatea statelor de a 
menţine variația cursului monedei naționale în anumite limite; 

e redefinirea convertibilității, în sensul unei convertibilităţi de piață; 

e crearea unui nou activ monetar, drepturile speciale de tragere, cu scopul de a 
suplini lipsa de lichiditate la nivel internaţional. 

În noul context, în desfăşurarea relaţiilor valutar-financiare internaționale 
primează normele de drept şi reglementările naționale ale ţărilor participante, totodată 
însă au apărut noi entități care impun în anumite spaţii geografice (Uniunea Europeană) 
sau în anumite probleme cum sunt: supravegherea bancară, supravegherea mişcărilor de 
capital internațional şi operaţionale pe europiață — Banca Reglementărilor Internaţionale 
— prin Acordurile de la Basel), noi reglementări care, în parte, sunt preluate şi de alte 
țări, iar rolul şi funcțiile FMI au evoluat prioritar în promovarea unor politici delimitate 
asociate asistenţei financiare acordate în special țărilor sărace, în curs de dezvoltare şi în 
tranziție. 

Pe de altă parte, evoluția relaţiilor valutar-financiare se află sub semnul 
globalizării financiare. 


Tema 2. Mijloacele de plată internaţionale. Convertibilitatea monetară. 


Instrumentele monetare care sunt acceptate pentru lichidarea unei datorii, 
creanţe internaționale, izvorâte din operaţiuni curente, sunt cunoscute sub denumirea 


generică de mijloace de plată internaţionale (de regulă, de băncile centrale). 

Instrumentele monetare acceptate ca mijloace de plată internaţională, de-a 
lungul timpului au cunoscut importante modificări. Unele active, cum este aurul, şi-au 
redus treptat din importanţă, în condițiile în care au apărut noi instrumente, cum sunt 
drepturile speciale de tragere. În etapa actuală, mijloacele de plată internaţională sunt 
formate din valute, înscrisuri financiare denominate în valute şi drepturi speciale de 
tragere (D.S.T.). 


1. Valutele. Prin valută se înțelege unitatea monetară a unui stat deținută 
de o persoană fizică sau juridică străină sau care este utilizată în relație de plăți 


internaţionale. Dolarul SUA pentru un cetăţean american este monedă națională 
pentru plățile efectuate pe plan intern şi monedă internaţională în plățile efectuate în 
străinătate. Pentru un francez acelaşi dolar american este doar valută. Noţiunea de 
valută nu este legată de caracterul convertibil sau neconvertibil al acesteia, ci de 


calitatea_ deţinătorului ei (rezident sau nerezident) şi locul plății (în străinătate), deşi 
aspectul convertibilității are importanță deosebită în statutul internațional al unei 
monede. 

e Din punct de vedere al posibilității preschimbării unei monede pe alta, 
valutele se împart în valute convertibile şi valute neconvertibile. 

Prin valută convertibilă se înţelege însuşirea legală pe care o are o monedă de 
a putea fi preschimbată de deţinătorul ei în mod liber prin vânzare-cumpărare pe piaţa 
valutară fără nici un fel de restricții. 

Prin valută neconvertibilă se înțeleg acele valute care nu pot fi utilizate ca 
mijloc de plată, de regulă, decât în cadrul granițelor statului emitent. 

În relaţiile de plăţi internaţionale se utilizează valutele convertibile aparținând, 
în general, ţărilor care au adoptat convertibilitatea deplină — respectiv fără restricții 
sau cu restricții nesemnificative, a căror valoare este relativ constantă în timp, iar 
statul emitent prin nivelul de dezvoltare economico-financiară, poate susține circulația 
monedei sale la nivel internaţional. Din aceste considerente, deşi peste 60 de ţări şi-au 
declarat moneda convertibilă (din 180 de ţări membre FMI), numai un număr relativ 
redus de valute (10-15) sunt utilizate relaţiile de plăți internaționale. Dar chiar şi din 
rândul acestora se detaşează preferința pentru: dolar SUA, euro, yen japonez, franc 
elveţian, dolar canadian, liră sterlină (iar până în 2002 şi pentru marca germană). În 
esență, acestea sunt monede naţionale utilizate în relaţii de plăți internaționale. 

e Din punct de vedere a evoluției pe termen mediu şi lung a cursului şi implicit 
a poziţiei pe piaţă a unei valute, acestea sunt definite ca valute tari sau forte în cazul 
unei valute stabile şi curs ascendent (de întărire a puterii de cumpărare) şi valute 
slabe, cele cu evoluţii instabile, de mare amplitudine, cu tendință de depreciere 
(diminuare a puterii de cumpărare). 

În grupa valutelor convertibile un loc aparte îl dețin valutele de rezervă. 
Valutele de rezervă sunt monedele naționale ale unor ţări deținute, păstrate de alte țări 
în rezerva lor oficială. În structurarea rezervei valutare oficiale fiecare ţară este 
preocupată să-i asigure o cât mai mare stabilitate prin valutele care o compun, drept 
care, permanent, procedează la administrarea ei eficientă prin plasamente modificarea 
structurii (vânzare-cumpărare) (vezi Tema 11). 

e În funcţie de modul în care sunt utilizate în relaţiile de plăţi internaţionale, 
valutele pot fi valute în cont care se prezintă sub forma unui disponibil în cont la o 
bancă situată în ţara depunătorului sau în altă ţară şi valute efective, în numerar, sub 
forma bancnotelor şi a monedelor divizionare păstrate de posesorul lor. 

Valutele de cliring constituie o categorie aparte de valute, ele fiind în principal 
monede de socoteală, de evidență. Valuta de cliring poate fi monedă convertibilă sau 
monedă neconvertibilă asupra căreia partenerii — două țări sau mai multe țări — unui 
acord de cliring au convenit să-şi țină evidenţa livrărilor reciproce. Prin definiție, un 
acord de cliring presupune stingerea obligațiilor de plată reciproce prin livrări de 
mărfuri (compensare la nivel de ţări). 

2. Înscrisuri financiare denominate în valute. În stingerea obligaţiilor 
financiare internaţionale pot fi utilizate şi înscrisuri, în principal sub forma 
instrumentelor de plată şi de credit cum sunt cambia, biletul la ordin, cecul, exprimate 
în valute sau cu locul plăţii în străinătate. Potrivit legislaţiilor naţionale aceste 
înscrisuri sunt denumite „devize” sau, mijloace de plată străine”. Termenul de devize, 
are o mai largă circulație şi, în acest cadru, îi sunt date două accepţiuni — una restrânsă 
care se referă strict la instrumentele de plată şi credit amintite şi o accepțiune mai 
largă prin care se înţeleg orice instrument de plată şi credit şi hârtii de valoare 


acțiuni, obligaţiuni) denominate în valute. inclusiv valuta efectivă şi valuta de cont. 


Astfel, expresia „plata în devize” defineşte prioritar denominarea plăţii într-o valută, 
şi mai puţin forma în care se materializează exprimarea sumei de plată (bani în cont 
sau înscris financiar). În măsura în care partenerii acceptă, stingerea unei obligaţii de 
plată se poate realiza şi prin transmiterea de obligaţiuni, acțiuni, certificate de tezaur 
etc. prim rang şi denominate într-o valută forte. 

3. Drepturile speciale de tragere (DST) sunt un instrument monetar creat de 
FMI prin 1969. Ideea care a stat la baza emiterii sale a fost cea privind necesitatea 

DST sunt o monedă de cont, fără o existență materială, respectiv pe suport 
hârtie, ci doar ca prezentă electronică, formă dematerializată a monedei, la nivelul 
departamentului specializat în operaţiuni cu DST al FMI. 

Emisiunea de DST se realizează de FMI, iar volumul emisiunilor are în 
vedere: comerțul internațional, rezervele valutare ale țărilor, lichiditatea 
internațională, starea balanţelor de plăţi a ţărilor etc. În prezent, valoarea unui DST se 
stabileşte pe baza unui cos ponderat de valute: USD-39%, euro-32%, JPY-18%, GBP- 
11% şi este publicată zilnic de FMI. De la crearea sa au avut loc două emisiuni (1970- 
1972 şi 1980-1982). Alocarea DST ţărilor membre se efectuează gratuit, proporțional 
cu cota subscrisă la Fond a țării, prin aplicarea unui procent (de exemplu, la ultima 
emisiune procentul de alocare stabilit a fost de 10,1%, care s-a aplicat la cota depusă 
de fiecare ţară, vezi şi Tema 11). 

O ţară căreia i s-au alocat DST le poate utiliza pentru: mărirea rezervei valutare 
oficiale cu valoarea cotei respective; obținerea de valută convertibilă de la o altă țară 
membră a FMI, prin preschimbarea la cursul pieţei a DST pe valuta solicitată; la plata 
de dobânzi şi comisioane către FMI. Circulaţia DST este limitată la nivelul autorităţilor 
monetare ale statelor membre FMI, FMI şi aşa-numiţilor alți „deținători” care sunt mari 
instituții financiar-bancare — Banca Mondială, Banca Reglementărilor Internaționale, 
Fondul Monetar Arab sau bănci ale unor ţări cum este Banca Centrală a Elveției, țară 
care nu este membră FMI. 

DST aşa cum a fost conceput, îndeplineşte funcţia de activ de rezervă, mijloc 
de plată internațională şi poate fi utilizat ca element de referință în cadrul 
aranjamentelor valutare pentru definirea monedelor naţionale. 

Deşi modeste ca volum, începând cu anii 1980 au început să se efectueze 
operaţiuni cu hârtii de valoare denominate în DST. Particularitatea acestor operațiuni 
constă în necesitatea utilizării unei valute de „transmisie”. Evoluţia internațională în 
plan valutar în ultimii 15-20 de ani evidențiază anumite limite în funcționarea 
sistemului şi de aici rolul modest, neglijabil al DST în ansamblul mijloacelor de plată 
internaționale. 

4. Convertibilitatea monetară. Accepţiunea termenului de convertibilitate a 
suferit de-a lungul timpului importante modificări: convertibilitatea aur-monede (până 
în 1914) se referea la dreptul deținătorului unei bancnote de a primi de la banca de 
emisiune, echivalentul în aur al valorii paritare a bancnotei, convertibilitatea aur 
lingouri (1920-1936), asigura convertirea în aur a bancnotelor de la o anumită sumă în 
sus sau la nivelul valorii echivalente a unui lingou standard aur (444 uncii); 
convertibilitatea aur-devize (1947-1971) asigura convertirea în aur a unei monede 
definite în aur prin intermediul unei terțe monede — dolarul SUA, autoritățile monetare 
americane angajându-se faţă de băncile centrale ale altor țări de a le preschimba 
dolarii deţinuţi în aur la preţul fix al aurului de 35 dolari SUA/uncia (apoi 38 şi 
respectiv 42 dolari SUA/uncia). 

Abandonarea convertibilității în aur a dolarului (1971), trecerea la cursuri 
fluctuante (1973-1976); demonetizarea aurului (1978) etc. toate reflectate direct sau 


indirect în amendamentele aduse Statutului FMI din 1978, au condus la modificarea 
radicală a conceptului de convertibilitate în sensul că convertirea se referă la 
preschimbarea unei monede pe alta la cursul pieței, fără obligaţia autorității monetare 
de a preschimba moneda naţională în aur sau la un curs stabil în raport cu o monedă 
străină. Astfel, convertibilitatea monetară, în prezent, este definită ca fiind 
convertibilitate de piaţă. În accepțiunea prevederilor din Statutul FMI, prin monedă 
convertibilă se înțelege însuşirea legală pe care o are o monedă de a putea fi 


preschimbată liber pe piața valutară, fără nici o restricție cu privire la suma de 
preschimbat, la scopul preschimbării (plăți pentru tranzacții comerciale, necomerciale, 


financiare) sau calitatea celui ce solicită preschimbarea (rezident sau nerezident). 

În funcţie de restricţiile stabilite de fiecare țară şi acceptate de FMI, 
convertibilitatea adoptată reflectă anumite stadii în procesul liberalizării valutare. 
Astfel, convertibilitatea generală, se aplică rezidenţilor şi nerezidenților; tuturor 
operațiunilor (comerciale, necomerciale şi financiare) şi nu are restricții de sumă la 
solicitarea preschimbării (de exemplu, dolarul SUA, francul elveţian, dolarul canadian 
etc. sunt monede ale unor țări fără restricții sau cu restricții minore în circulația 
internațională a monedei lor). 

Convertibilitatea externă nelimitată, se aplică doar nerezidenţilor, tuturor 
operațiunilor şi nu are limită de sumă. 

Convertibilitatea externă limitată, se aplică nerezidenților, se referă exclusiv la 
plăți pentru tranzacţii curente (comerciale şi necomerciale), de regulă, nu are limite de 
sume. 

Convertibilitatea internă se referă la însuşirea legală a unei monede de a se 
preschimba pe alta pe un teritoriu delimitat, al țării de origine, deci moneda nu are 
circulaţie internaţională. În general, acest tip de convertibilitate se aplică rezidenților 
şi nerezidenţilor pentru plăţi aferente tranzacţiilor curente cu sau fără limite de sume, 
iar moneda nu circulă în afara ţării. Acest tip de convertibilitate este practicat în ţara 
noastră: cetăţenii români au dreptul să preschimbe moneda naţională leu pe monede 
străine pe piaţa valutară din România, regimul preschimbării fiind diferit, fără limită 
de sumă pentru persoane fizice şi pe baza documentelor ce atestă obligaţii de plată în 
străinătate (comerciale şi necomerciale) pentru persoanele juridice, scoaterea şi 
introducerea în şi din ţară fiind restricționate etc. 


Tema 3. Cursul valutar. Tipuri. Aranjamente valutare 


1. Valori paritare. Aranjamente valutare. Până în 1978, fiecare ţară pentru 
moneda sa stabilea o valoare paritară, care reprezenta conţinutul valoric al acesteia 
definit prin legea monetară a ţării emitente. Noţiunea de valoare paritară a presupus 
un etalon monetar. Rolul de etalon monetar de-a lungul timpului a fost îndeplinit de o 
cantitate de metal (aur, argint), o valută (dolar SUA, franc francez şi mai recent de 
DST). De exemplu, valoarea paritară a leului de la trecerea la etalon aur a sistemului 
monetar a fost de 1 leu (1890) ) 0,290 gr.Au, 1 leu (1929) ) 0,009 gr. aur; 1 leu (1947) 
= 0,00594 gr. Au; 1 leu (1952) = 0,079346 gr. Au; 1 leu (1954) = 0,148112 gr. Au. 
Compararea raportului valoric între două monede avea la bază paritatea monetară, 
respectiv raportul dintre valorile paritare ale acestora. De exemplu, în 1970 1 USD = 
0,888671 gr. Au, iar 1 FRF = 0,160000 gr.Au; drept urmare, paritatea între dolar şi 
franc era de 0,888671/0,0160000 gr. = 5,55, respectiv, 1 USD = 5,55 FRF (paritate 
înseamnă echivalență). 

Începând cu 1978, odată cu demonetizarea aurului şi generalizarea cursurilor 
fluctuante, sistemul valorilor paritare şi a parităţilor valutare a fost abandonat. În 


prezent, valoarea unei monede se stabileşte pe baza aranjamentelor valutare, care 
pot include: 

- menţinerea de către o ţară a unei valori pentru moneda sa exprimată în DST 
sau alt numitor comun, altul decât aurul, ales de țara respectivă; 

- aranjamente valutare de cooperare prin care țările membre menţin valoarea 
monedelor lor în raport cu valoarea monedei altei țări sau monedele altor ţări (cum a 
fost SME); 

- alte aranjamente valutare. 

Sintetizând aranjamentele valutare pe baza cărora se stabileşte valoarea 
diferitelor monede, constituie un ansamblu de măsuri pe fiecare țară membră a FMI, îl 
practică în scopul asigurării unei evoluții cât mai disciplinate a cursului valutar al 
monedei lor. 

În prezent, principalele aranjamente valutare sunt: monede legate de o altă 
valută (de USD, GBP etc.); monede legate de un cos valutar sau de DST; aranjamente 
valutare de grup — (țările Uniunii Europene); monede a căror valoare este ajustată, în 
funcţie de un grup de indicatori; monede care fluctuează liber (de exemplu, dolarul 
SUA, lira sterlină, dolarul canadian, francul elvețian). România intră în grupul ţărilor 
cu moneda legată de dolarul SUA. 

În consecinţă, potrivit practicilor actuale, valoarea unei monede este dată de 
raportul valoric în care se află cu alta, respectiv de cursul format pe piaţă. Din această 
perspectivă, valoarea monedelor nu se mai raportează la un element fix sau stabil 
(cum era, de exemplu, aurul), ci evaluează permanent şi îmbracă forma cursului 
valutar aflat într-o permanentă mişcare pe piaţă. 

2. Cursul valutar este prețul unei unități monetare exprimat în alte unităţi 
monetare. De exemplu, preţul unui dolar SUA exprimat în lei este 1 USD = 30.000 
ROL, iar în alt moment, 1 USD = 32.000 ROL etc. 

e Din punct de vedere a stabilităţii relative, cursul valutar a îmbrăcat forma: 

— cursului punctelor aur, caracteristic sistemului aur-monede, cursul valutar 
oscila în jurul parităţii exprimate în aur a monedelor în limitele „punctelor aurului” de 
intrare şi ieşire din țară; 

— cursului stabil apărut după 1944, prin care țările membre ale FMI erau 
obligate ca prin intervenţii pe piața valutară să menţină evoluția cursului monedelor 
lor în anumite limite, inițial + 1% până în 1970, iar apoi + 2,25% în raport cu paritatea 
valutară; 

— cursului fluctuant, apărut în perioada 1971-1973, care după 1978 s-a 
generalizat şi este practicat şi în prezent. Acesta se formează şi evoluează pe piaţa 
valutară fără limite prestabilite în funcție de cererea şi oferta de valute. 

În etapa actuală, se întâlnesc diferite practici şi terminologii legate de 
utilizarea cursurilor fluctuante sau flotante sub forma aranjamentelor valutare: 

— flotare pură/curată este dată de situația în care cursul unei monede se 
formează pe piaţa valutară în mod spontan, „curat”, în sensul că autoritățile monetare 
nu intervin pentru a-l susține (foarte rar, într-o oarecare măsură SUA); 

— flotare impură (murdară) sau flotare administrată semnifică situația în care 
deşi autoritatea monetară a unui stat a adoptat cursul fluctuant, intervine pe piață 
pentru a-i imprima o anumită tendință în evoluție (de urcare, scădere, menţinere la un 
anumit nivel), procedeu practicat de majoritatea țărilor dezvoltate; 

— flotare concertată (în grup), se bazează pe un aranjament încheiat între un 
număr de state, care convin ca între ele să existe cursuri stabile (care evoluează în 
cadrul unei marje prestabilite), însă în raport cu alte monede cursurile să floteze 


independent (sistem practicat de ţările Uniunii Europene în diferite perioade până în 
2002); 

— cursuri fixe, în prezent, termenul este utilizat pentru a desemna situația în 
care o ţară îşi defineşte moneda printr-un raport fix față de alta, iar în raport cu toate 
celelalte valute cursul fluctuează în acelaşi sens cu valuta la care s-a raportat, de 
regulă, în fostele colonii franceze moneda era legată de francul francez, de exemplu 
francul CFA, iar după 2002 legat de euro; 

— paritate glisantă, cursul monedei naționale este stabilit în raport cu un etalon 
— de regulă anumiţi indicatori economici — şi este modificat de autoritatea monetară 
periodic, uneori săptămânal (Brazilia); 

— unire monetară — moneda națională este înlocuită cu moneda altei țări — (în 
Peru, Ecuador moneda naţională înlocuită cu dolar SUA); 

— consiliul monetar — banca centrală acționează coordonat cu o instituție 
(consiliul monetar), emițând monedă doar limitat, în contrapartida stocului de active 
externe al ţării respective. Cursul valutar este fixat prin lege în raport cu o altă 
monedă (Bulgaria — consiliul monetar - leva la paritate cu marca germană). 

e Tipuri de cotare. Cotarea valutelor reprezintă operațiunea tehnică prin care 
se stabileşte, exprimă cursul unei monede. Există în prezent două tipuri de cotare: 
cotarea directă, practicată de majoritatea țărilor şi de ţara noastră, potrivit căreia 
unitatea monetară străină (1, 100, 1000) care rămâne constantă, este exprimată în 
unități ROL monetare naţionale care variază (1 USD = 30.000 ROL, 1 EURO = 
27.000 ROL, etc.); cotarea indirectă indică câte unităţi monetare străine, a căror 
număr variază, corespund unei unități monetare naționale, sistem practicat din Marea 
Britanie (1 GBP = 1,40 USD; 1 GBP = 3,14 SFR etc.). 

e În funcţie de autoritatea sau locul unde se stabileşte sau se formează cursul 
valutar se identifică următoarele terminologii: 

— curs oficial, termen utilizat în cazul în care autoritatea monetară, unilateral 
stabileşte cursul valutar, independent de raporturile valorice reale de pe piață; în 
prezent, termenul, în unele cazuri se referă la cursul publicat oficial de o autoritate 
monetară (cum ar fi cursul de referință publicat de banca centrală); 

— curs bursier, se formează la bursa valutară, în funcție de cererea oferta de 
valută, fiind de fapt un curs de piaţă, dar reflectă practica din unele țări (Austria); 

— curs de piaţă sau cursul pieţei, ca noţiune în sens restrâns, este cursul format 
la nivel interbancar, iar în sens larg cursul care se formează pe piața valutară în 
ansamblul ei (bănci, case de schimb valutar, bursa etc.); 

— curs reprezentativ este utilizat de FMI în evaluarea disponibilităților şi 
operaţiunilor sale în diferite valute şi în relaţiile cu țările membre; 

— curs de referinţă, termen practicat pentru a desemna un element de raportare 
fix în contextul evoluţiei permanente a cursurilor. Cursul de referință poate fi media 
cursurilor dintr-o zi sau poate fi cursul de la o anumită oră a zilei publicat de 
autoritățile monetare — cotația de deschidere, de la ora 11, de închidere etc.; 

— cursul tolerat sau negru, se formează pe piaţa subterană, în special în tările 
cu restricții valutare. 

e numărul cursurilor stabilite. În funcţie de obiectivele politice monetare o ţară 
poate stabili pentru moneda sa cursuri unice sau cursuri multiple; 

— cursurile unice apar în situaţia în care o ţară se stabileşte un singur curs care 
este aplicat tuturor operaţiunilor comerciale, necomerciale şi financiare; 

— cursurile multiple, reprezintă situaţia când pentru moneda naţională se 
stabilesc două sau mai multe cursuri aplicabile diferitelor operațiuni, de exemplu un 

curs pentru operațiuni comerciale şi un altul pentru cele necomerciale, sau diferențiat 
pe produse, de exemplu la importul de produse agricole, petroliere etc. 

e Din punct de vedere a termenului în care au loc operaţiuni de vânzare- 
cumpărare pe piața valutară se disting cursuri la vedere (spot), virarea banilor 
preschimbaţi având loc în 48 de ore sau 2 zile bancare lucrătoare de la data tranzacţiei 
şi cursuri la termen (1, 2, 3 luni etc. până la lan), în care caz pentru o tranzacție 
încheiată în prezent la un curs la termen, virarea banilor în conturi se efectuează la 
termenul pentru care s-a efectuat vânzarea/cumpărarea (vezi şi Tema 4). 

e Deprecierea şi aprecierea valutară. Deprecierea valutară reprezintă 
fenomenul prin care o monedă pe un interval de timp dat îşi măreşte, întăreşte puterea 
de cumpărare în raport cu alte monede. Pentru calculul deprecierii sau aprecierii unei 
monede în raport cu alta, se utilizează formula: 


C,-C 
K =~ -100 în care: 
1 
K — procentul modificării; 
C, — cursul în perioada anterioară (de bază); 


C, — cursul în momentul calcului 


iar rezultatul marcat de semnul + sau — este interpretat apreciere sau depreciere 
valutară. 

e Factori determinanti în evoluția cursurilor valutare. Factorii care influențează 
cursul unei monede pot avea acţiune convergentă sau divergentă, cu intensități diferite 
de la o etapă la alta. Priviţi în ansamblu, aceşti factori pot fi grupaţi în patru categorii: 
economici, politici, psihologi şi tehnici. 

— Factorii economici şi monetari au rolul determinant. Caracteristic acestora 
este paleta foarte largă a influenţilor pe care le determină — fie ca indicatori sintetici ai 
nivelului de dezvoltare al unei ţări, fie, uneori, ca măsuri colaterale adoptate de 
autoritățile monetare pentru atingerea unor obiective economice, comerciale etc. 
Unanim este apreciat faptul că anumiţi factori au influenţă majoră: starea balanței de 
plăți, volumul, dinamica şi structura producției industriale, a comerțului exterior, a 
investiţiilor, volumul şi dinamica produsului intern brut, inflaţia, dobânda, politica 
fiscală şi starea echilibrului bugetar, etc. 

— Factorii de natură politică au rol important, iar în unele momente major; 
politică guvernamentală stabilă sau instabilă, conflicte interne, conflicte 
internaționale, starea de război etc.; 

— Factorii psihologici, deşi imateriali, în ultimul timp devin tot mai prezenți: 
declarațiile unor personalități, pronosticurile prezentate de analişti, zvonurile, chiar 
dacă ulterior nu sunt confirmate, pe moment influențează într-un sens sau altul 
evoluţia cursului valutar; 

— Factorii tehnici privesc intervenția băncii centrale pe piaţa valutară sau 
practica unor bănci care la sfârşit de perioade (în special an) procedează la anumite 
tehnici valutare pentru a prezenta în rapoartelor lor o situație cât mai bună etc. 

Aceşti factori acționează iniţial la nivel local, zonă, regiune sau centru 
financiar, fiind apoi preluaţi, la nivel de ţară, iar în final, în funcție de importanţa 
monedei țării şi/sau a centrului financiar, influenţele se propagă la nivel internațional. 
Astfel, cursurile valutare sunt într-o permanentă mişcare, iar influenţele ce le 
determină evoluţia se propagă tot mai rapid la nivel mondial în contextul globalizării 
financiare. 

Tema 4. Piața valutară 


Piața valutară este o componentă a pieței valutar-financiare. 


1. Piața valutar-financiară este _ un termen generic, care cuprinde 
ansamblul relatiilor_care iau naştere între diferite persoane fizice şi persoane 
juridice în procesul de plasare, atragere şi convertire a fondurilor a căror sferă 


de desfăşurare, derulare depăşeşte cadrul national, 
Termenul este generic, întrucât, piața valutar-financiară este constituită, pe de 


o parte, din mai multe piețe internaționale, piețe care, fiecare în parte au specificul lor 
de neconfundat, iar pe de altă parte, au la baza funcționării lor piețele naționale. 
Astfel, piețele valutare şi financiare naționale sunt prima sursă de atragere şi plasare 
de fonduri sau de efectuare de operațiuni valutare, în măsura în care la nivel național 
există anumite limite, diferitele entități acced la operațiuni internaționale, în 
străinătate, piața valutar-financiară constituindu-se ca o a doua sursă, dar în ultimii 
douăzeci de ani din ce în ce mai mult ca o alternativă unică în efectuarea anumitor 
tipuri de operațiuni. 

Se consideră ca principale componente ale pieței valutar-financiare 
internaționale: 

e piața valutară internațională, piața pe care se vând şi se cumpără valute; 

e piața financiară internațională, ca piață pe care se plasează şi se atrag fonduri 
pe diferite termene. Definită astfel, piața financiară este un concept cuprinzător, 
reprezentând un spațiu relațional pe care se tranzacţionează diferite active financiare 
care, prin caracteristicile pe care le comportă, delimitează piețele componente ale 
pieței financiare. Principalele componente ale pieței financiare sunt: 

— piața monetară, pe care se atrag şi se plasează fonduri pe termen scurt, până 
la un an; 

— piaţa de capital, pe care se plasează şi se atrag fonduri pe termen mediu şi lung; 

— europiaţa, concept ce cuprinde operaţiunile efectuate în eurovalute şi care 
sunt asociate din punct de vedere a termenului pieţei monetare (piața eurovalutelor) 
sau pieței de capital (piaţa euroobligaţiunilor, piaţa euroacțiunilor), tot aici fiind 
inclusă şi piaţa eurocreditelor; 

Mai sunt incluse în piaţa valutar-financiară: 

— piața produselor financiare derivate pe care se efectuează operațiuni 
destinate acoperirii sau aplatizării riscurilor, de curs valutar şi de rate ale dobânzilor, 
principalele sale componente fiind piaţa opțiunilor şi piața contractelor financiare la 
termen; piață de dată recentă, cu rol în creştere; 

— piaţa aurului, pe care se tranzacţionează metale prețioase şi titluri financiare 
raportate la aur, piaţa cu rol în scădere pe piaţa financiară, dar încă legată de aceasta. 

În clasificarea pieţei financiare se identifică şi piaţa internaţională a creditului 
ca termen generic destinat să surprindă diferitele forme de credit care există în cadrul 
diferitelor pieţe (monetară, de capital, eurovalute). 

Structura pieţei valutar-financiare are un caracter dinamic, în timp, unde pieţe 
dispar sau îşi pierd din importanță (de exemplu piaţa aurului), în acelaşi timp, apar 
piețe noi (europiața, piaţa produselor financiare derivate); astfel, în viitor 
componentele sale şi, în general, configurația sa fiind supusă schimbării. Totodată, 
fiecare piaţă componentă a pieţei valutar-financiare cuprinde mai multe segmente 
diferențiate prin specificul operațiunii sau prin activul financiar tranzacționat. 


2. Piaţa valutară cuprinde ansamblul relaţiilor ce iau naştere între persoane 
fizice şi persoane juridice în procesul tranzacționării, vânzării/cumpărării de valute, 

recum şi instituţiilor (bănci. burse) şi reglementările şi uzanțele care facilitează 


aceste relații. 

Ca structuri naţionale, piețele valutare sunt supuse legislaţiei în materie din 
țările respective, autorităţile monetare exercitând în acest spaţiu politica valutară care, 
în general, este subordonată obiectivelor economice şi financiare ale țării respective. 
Piaţa valutară la nivelul unei ţări are un rol important, în principal, din două puncte de 
vedere: (1) deserveşte nevoile pe structuri de valute, determinate de relaţiile 
comerciale, necomerciale şi financiare internaționale ale rezidenților (firma instituții 
guvernamentale şi însăşi statul) şi (2) este spațiul unde banca centrală sau alte 
autorități monetare, intervin pentru monitorizarea evoluției cursului monedei 
naționale, prin vânzări de valută străină contra monedă naţională, când cursul monedei 
naționale se depreciază peste anumite limite acceptate în cadrul strategiei valutare a 
țării sau cumpără monedă străină punând pe piață monedă națională când cursul 
acesteia este considerat supraapreciat. 

Organizarea şi funcționarea unei pieţe valutare întotdeauna presupune 4 
elemente: participanți, instituţii specializate de intermediere, reglementări şi instituţii 
de supraveghere. 

e Participanţii sunt formaţi din totalitatea firmelor, băncilor, instituţiilor, persoanelor 
fizice şi a altor persoane juridice care ordonă direct sau prin intermediari, efectuarea de 
către instituțiile specializate (de regulă, bănci) operațiuni de vânzare/cumpărare de valută în 
numele lor. 

e Instituțiile specializate de intermedierea tranzacţiilor cuprind, în primul rând, 
băncile comerciale, şi acolo unde există, şi bursele şi agenții de schimb valutar. La nivelul 
acestor instituţii se concentrează zilnic cererile de vânzare sau de cumpărare a valutelor 
străine contra monedă naţională sau a unei valute străine. În măsura în care fondurile în 
valute străine deținute de o bancă comercială nu sunt suficiente pentru a satisface cererile 
de procurare de valută pe o anumită structură ordonate de către clienții ei, aceasta 
apelează la alte bănci comerciale din ţara respectivă şi procedează la vânzare/cumpărare 
(piaţa valutară interbancară naţională), iar dacă nu există disponibilități, la nivel național, 
apelează la bănci comerciale din străinătate (piaţa valutară interbancară internațională). 
Fondurile în valută ale unei bănci, în cea mai mare parte, sunt formate din depozitele în 
valută constituite de clienții săi rezidenţi sau nerezidenți, fonduri pe care le păstrează în 
conturi la bănci în străinătate pentru fructificare. 

e Reglementările valutare privesc, pe de o parte, modul de organizare şi 
funcționare a pieței valutare naționale, instituţiile autorizate să dezvolte astfel de 
operaţiuni şi condițiile pe care trebuie să le îndeplinească, iar pe de altă parte, tipul 
cotării, tipurile de operațiuni, numărul sau/şi valutele străine care formează obiectul 
cotării, obligațiile operatorilor, în raport cu clientela şi autorităţile de supraveghere. 

e Instituţiile de supraveghere au un dublu rol, pe de o parte promovează 
politica în domeniul valutar al ţării respective, iar, pe de altă parte, asigură o 
joncțiune, potrivit intereselor naţionale, între tendințele pe plan internațional şi 
evoluția monedei naționale şi politica valutară națională. Indiferent de organizarea 
supravegherii la nivel național, întotdeauna se regăsesc două instituţii: banca centrală 
şi un oficiu/departament de culegere şi prelucrare a datelor şi informațiilor la nivel 
internațional. 

Astfel, în ţara noastră piața valutară interbancară funcționează în fiecare zi 
bancară lucrătoare; băncile sunt obligate să coteze şi să afişeze cotaţia pentru cel puțin 
6 valute; se utilizează tipul de cotare directă, fără subdiviziuni; sunt permise două 
tipuri de operaţiuni la vedere (spot) şi la termen (farward); operațiunile pot fi efectuate 

la cursul zilei (pieței) sau la curs ferm; operaţiunile sunt decontate zilnic şi 
comunicate Băncii Naţionale a României. 

În principiu, derularea unei operaţiuni la vedere pe piaţa valutară presupune: 

— existența unui disponibil (în cont sau în numerar) exprimat în moneda 
națională sau o valută, la nivelul unităţii ce doreşte să ordone efectuarea unui schimb 
valutar; 

— ordonarea schimbului valutar prin completarea unui document pus la 
dispoziţie de bancă în care se trec alături de informaţiile de identificare a persoanei şi 
contului; valuta vândută, valuta cumpărată, cursul (de piaţă sau ferm), suma; 

— în baza acestui document, banca procedează la efectuarea operaţiunii, 
preluând din contul titularului suma vândută şi virând în cont suma cumpărată, 
preschimbarea făcându-se la cursul zilei sau cel ordonat (dacă este posibil). 

De reținut că virarea valutei cumpărate nu se face în acelaşi cont. Conturile se 
deschid pe tipuri de valute (lei, dolari SUA, yeni japonezi etc.). 

e Piaţa valutară internațională. În principiu, este acceptată ideea că piaţa 
valutară internațională cuprinde toate piețele valutare naționale în interdependența lor. 
Cu toate acestea, din punct de vedere a concentrării volumului de operațiuni şi valute 
tranzacţionate se disting țări dezvoltate economic şi financiar, cu monede naţionale ce 
conferă stabilitate şi siguranță, în cadrul cărora s-au dezvoltat centre valutar-financiare 
care concentrează la nivel internațional cererea şi oferta de valută. 

Piaţa valutară internațională în esenţă, este suprastructurată pe piețele valutare 
naționale. Principala deosebire constă în faptul că pe piețele valutare-naționale băncile 
efectuează vânzări şi cumpărări de valută contra monedă națională, de regulă, ca 
urmare a unor reglementări restrictive în acest sens, în timp ce în centrele valutare 
internaționale nu există restricții privind mişcarea fondurilor (intrări şi ieşiri de 
valute), astfel că aceleaşi bănci derulează tranzacții în valute străine atât pentru ele, 
cât şi pentru solicitatorul operaţiunii. În funcţie de legislaţie, tradiţie şi practică în 
domeniu, puterea financiară, la nivelul unei țări pot exista mai multe centre financiare 
sau unul singur. De exemplu, în Germania piața valutară este concentrată în mai multe 
oraşe: Frankfurt, Diiseldorf, Miinchen, Hamburg, cea olandeză cuprinde două centre 
Roterdam şi Amsterdam, cea americană mai multe oraşe: New Yorg, Chicago, 
Boston, Los Angeles, Philadelphia; în alte ţări un singur oraş — Franța- Paris; Anglia — 
Londra, Luxemburg — Luxemburg, Japonia — Tokio. 

Cu toate acestea, tonul operaţiunilor şi evoluției cursului valutelor lumii este 
dat de câteva centre: Londra, Ziirich, New York, Tokio, Singapore etc. 


OPERAȚIUNI SPECIFICE PIEŢEI VALUTARE 


Criterii de clasificare Operațiunea Caracteristici 


1. Mijloace de plată | a. vânzare-cumpărare de valută | - mişcarea de valute între 
negociate în cont; conturi; 


b. vânzare-cumpărare de valute | - transportul efectiv al 
efective pe valute în cont; valutelor (aerian, cale 

Criterii de clasificare 


Operațiunea 


Caracteristici 


c. vânzare-cumpărare de titluri 
de credit pe valute în cont, 
valute efective sau pe titluri 
exprimate în altă valută; 


d. vânzare-cumpărare de D.S.T. 
pe valute în cont sau efective 


ferată etc.) şi virarea sumei 
echivalente în cont; 


- transportul efectiv al 
titlurilor şi virarea sumei 
echivalente în cont sau 
transportul efectiv al 
numerarului; 


- se utilizează întotdeauna 
o valută de „transmisie”. 


2. Termen 


a. operațiuni la vedere 


b. operaţiuni la termen 


- vânzarea-cumpărarea se 
efectuează la cursul la 
vedere, virarea în conturi, 
în 48 de ore (2 zile bancare 
lucrătoare); 


- vânzarea-cumpărarea valutelor, 
inițiată în prezent, la curs la 
termen, mişcarea sumelor în 
conturi la termenul convenit (1, 
2,6luni) 


3. Scop 


a. comercial 


b. financiar 


c. speculativ 


d. acoperirea riscului valutar 


e. corecţia cursului valutar 


- încasările din export, 
transformate în alte valute 
pentru plata importului; 


- un credit exprimat într-o 
valută este schimbat într- 
un credit exprimat în altă 
valută; 


- realizarea de câştig din 
diferențe de curs dintre 
două valute, la momente 
diferite; 

- paralel cu contractul comercial 
se inițiază o operațiune valutară 
de aplatizare sau evitare a 
pierderii; 


- intervenţia băncii centrale 
prin vânzări-cumpărări de 
valute 

Tema 5. Piaţa monetară. Europiaţa 


Piaţa monetară internaţională este o componentă a pieţei financiar 
internaționale. 


Piaţa monetară cuprinde ansamblul relațiilor _ce_iau_naştere_ între 
persoane fizice şi persoane juridice în procesul atragerii şi plasării de fonduri pe 
termen scurt (până la un an), precum şi instituţiile şi reglementările legate de 


derularea acestor tranzacţii. 

e Din punct de vedere a spațiului geografic în care efectuează operaţiunile se 
disting: 

— piețele monetare naționale în care operațiunile sunt efectuate în monedă 
națională, iar tranzacţiile sunt destinate prioritar satisfacerii nevoilor de fonduri pe 
termen scurt ale diferitelor entităţi dintr-o ţară sau fructificării fondurilor disponibile 
pe termen scurt. Piaţa monetară națională, în acelaşi timp, se identifică ca un spațiu în 
care banca centrală a țării îşi exercită direct sau indirect politica monetară la nivel 
național. 

Rata dobânzii la care sunt efectuate tranzacţiile — ca rată a dobânzii practicată 
la nivel național — este influențată şi supravegheată de banca centrală a țării 
respective. 

— piaţa monetară internațională s-a constituit la nivelul diferitelor ţări, în care 
sunt localizate centrele financiare internaționale, unde atragerea şi plasarea de fonduri 
pe termen scurt se realizează în alte valute decât moneda națională, asigurând 
tranzacții la nivel internaţional, respectiv, plasamentele unor entităţi dintr-o ţară sunt 
utilizate pentru acordarea de fonduri altor entități, din alte țări. Rata dobânzii la care 
sunt efectuate tranzacţiile au ca bază de formare ratele dobânzilor din principalele 
centre financiare cu care se dezvoltă operațiuni pe termen scurt şi se delimitează ca 
rată a dobânzii internațională. 

e Importanţa pieţei monetare naționale constă în aceea că: 

— permite finanțarea pe termen scurt a diferitelor entităţi economice şi a 
autorităților guvernamentale prin emiterea sau/şi vânzarea de înscrisuri financiare pe 
termen scurt (scontarea titlurilor de credit, emiterea de certificate de trezorerie, 
emiterea de efecte comerciale etc.); 

— facilitează gestiunea mai eficientă a lichidităţii financiare a diferitelor entități 
(firme, bănci comerciale), care îşi pot plasa fondurile disponibile pe termen scurt şi 
astfel să le fructifice sau pot atrage fonduri atunci când sunt în lipsă de lichidităţi; 

— constituie un spaţiu relațional în cadrul căruia banca centrală îşi exercită 
politica monetară şi supravegherea masei monetare prin intervenţiile pa această piaţă, 
(politica taxei scontului sau a dobânzii de referință, politica open market — a pieței 
deschise etc., vezi Tema 9). 

e operațiunile pieței monetare pot îmbrăca atât forma tradițională a plasării 
fondurilor sub formă de depozite în conturi (pe 1,2,3 luni) şi atragerii de credite, cât şi 
prin intermediul utilizării titlurilor financiare pe termen scurt. În funcţie de 
participanţi şi/sau titlurile tranzacţionate, piața monetară cuprinde mai multe 
segmente: 

— piaţa interbancară, este, în esență, o piață rezervată băncilor comerciale. La 
sfârşitul zilei unele bănci înregistrează un surplus de lichiditate în raport cu obligațiile 
de plăți şi credite din zilele următoare, în timp ce alte bănci înregistrează deficit de 
lichidităţi. Drept urmare, unele bănci împrumută alte bănci sau constituie depozite la 
alte bănci. Tranzacţiile se efectuează prin conturile deschise de băncile comerciale la 

banca centrală. Odată cu introducerea tehnologiilor informaționale, astfel de operaţii 
se efectuează pe tot parcursul unei zi bancare lucrătoare. Rata dobânzii la care se 
lucrează pe această piață este denumită rata dobânzii interbancare. Durata 
operaţiunilor poate fi de la zi până la câteva zile sau, mai rar, câteva luni. În 1996, în 
România a fost creată piaţa interbancară naţională; 

— piaţa instrumentelor financiare, este un termen generic, prin care se 
delimitează plasamentele şi atragerile de fonduri pe termen scurt în baza tranzacționării 
de diferite instrumente financiare specifice pieţei monetare. Segmentele de piață poartă, 
de regulă, denumirea operaţiunii sau a activului financiar negociat. Instrumentele 
financiare tradiționale sunt titluri de debit, respectiv reprezintă o datorie a unui terț față 
de posesorul, deţinătorul titlului, iar emiterea şi/sau tranzacționarea acestora se 
efectuează cu discount, respectiv sunt vândute la emitere la un preţ sub valoarea lor 
nominală, şi răscumpărate de emitent la scadență, la valoarea lor nominală. Diferenţa 
între cele două preţuri, reprezintă câştigul investitorului, ca dobândă la fondurile astfel 
plasate. Tipurile de instrumente financiare negociate pe o piață monetară națională sunt 
mai multe sau mai puţine, în funcție de gradul de dezvoltare economico-financiară a 
tării şi reglementările naţionale în materie. În legătură cu emiterea şi tranzacţionarea 
acestor instrumente se disting: piața primară — definită ca ansamblul operațiunilor 
privind emiterea şi plasarea lor prima dată şi piața secundară unde, după emitere, sunt 
tranzacţionate — prin vânzări şi cumpărări succesive până la scadenţa lor. Luând în 
considerare instrumentele financiare, ca subsegmente ale pieţei monetare se disting: 

e piaţa certificatelor de trezorerie pe care se tranzacţionează certificatele de 
trezorerie emise de autorități municipale sau statale cu scopul de a acoperi diferențele 
valorice şi în timp ce apar între cheltuielile şi veniturile bugetare pe termen scurt. 
Emiterea lor se face, de regulă, de Ministerul Finanţelor sau banca centrală şi sunt 
subscrise (cumpărate) de băncile comerciale sau alte instituţii financiare special 
desemnate. Apoi, fie sunt păstrate în portofoliul lor, fie sunt plasate pe piaţa 
secundară, fiind cumpărate de diferite persoane fizice sau persoane Juridice. 
Certificatul de trezorerie este un înscris care atestă debitul autorităţii monetare faţă de 
deținătorii titlului respectiv, băncile, persoanele particulare, firmele care au cumpărat 
aceste certificate au creditat autoritatea municipală sau statul. Fiind emise de stat se 
bucură de încredere pe piaţa monetară. În ţara noastră, certificatele de trezorerie sunt 
emise de Ministerul Finanţelor în valori între 1 mil.şi 10 mil. de lei, cu scadente, de 
regulă, până în 3 luni şi nu sunt negociabile în sensul că răscumpărarea lor se 
realizează numai de emitent. Băncile comerciale româneşti sunt principalii 
subscriitori, participarea populației fiind modestă. 

e piața certificatelor de depozit (CD). Certificatul de depozit este un înscris 
care confirmă depunerea unor fonduri exprimate într-o monedă, pe un termen scurt 
(de regulă 3 luni) la o instituţie financiară. Certificatele de depozit sunt emise în 
principal de băncile comerciale, pentru a atrage fonduri de pe piaţă cu un grad mai 
mare de stabilitate. C.D. pot fi negociabile în sensul că până la scadență pot fi vândute 
pe piaţa secundară altui investitor sau ne negociabile, respectiv cumpărarea lor se face 
doar de instituția emitentă. Băncile din ţara noastră emit certificate de depozit 
dominate în lei şi în unele valute-dolar SUA. Nu există o piață secundară a CD, ele 
fiind răscumpărate de băncile emitente. 

e piaţa scontului este una dintre primele pieţe monetare apărute de-a lungul 
istoriei. Pe acest segment sunt tranzacţionate cambii şi bilete la ordin, ca înscrisuri 
emise în baza unei relaţii comerciale în care vânzarea s-a făcut pe credit. Deţinătorul 
lor, în calitate de beneficiar, le poate vinde - sconta - la o bancă comercială înainte de 
scadenţa titlului. În acest mod îşi poate recupera fondurile investite în marfă înainte de 

scadența înscrisă pe titlu. Suma primită prin scontare este valoarea nominală a titlului, 
mai puţin scontul, respectiv dobânda pe intervalul dintre momentul scontării şi 
scadență. Creditul astfel acordat se numeşte credit de scont. În ţara noastră, deşi sunt 
utilizate cambii şi bilete la ordin, încă nu s-a structurat o piață a scontului Băncii 
comerciale româneşti scontează însă cambii şi bilete la ordin denominate în valute 
străine, ca titluri emise în cadrul tranzacţiilor comerciale cu străinătatea derulate de 
agenții economici români. 

— piața efectelor comerciale (commercial papers) în unele ţări, instituții 
financiare şi mari companii, emit efecte comerciale pe care le vând direct diferiților 
investitori, cu scopul atragerii de fonduri pe termen scurt. Aceste efecte comerciale, în 
esență, sunt cambii de complezență, ele fiind emise în baza credibilității emitentului şi 
nu în baza unei tranzacții comerciale ca în cazul cambiilor şi biletelor de ordin cum se 
întâmplă în mod curent. Se vând la emitere cu discount şi se răscumpără la valoarea 
nominală. 

Pe alte pieţe monetare se emit şi alte tipuri de titluri sau se efectuează şi alte 
tipuri de tranzacţii, cum ar fi acordurile de răscumpărare — REPO etc. 

e Piaţa eurovalutelor. Operațiunile pe piaţa monetară internațională, inițial, se 
desfăşurau între entități cu rezidența din două ţări şi utilizarea monedei naționale a 
unuia dintre cei doi participanți. După 1960, au apărut eurovalutele, iar operațiunile pe 
piața monetară internaţională în eurovalute, au devenit predominante. Într-o accepţie 
generală, prin eurovalută se înțelege o valută care este străină în raport cu ţara în care 
are loc operațiunea şi nici unul dintre participanţi la operațiune nu este rezident al țării 
de origine a valutei respective. Întrucât primele depozite denominate în valute străine 
au fost efectuate în Europa, acestora li s-a adăugat prefixul euro (eurodolar, de 
exemplu dolar SUA depozitat la bănci din Londra, euromarcă — mărci germane 
depozitate, de exemplu, la bănci în Elveţia, eurofranci elveţieni, euro lire sterline, 
euroyeni etc.). Specific cotării eurovalutelor este că nu se cotează cursul valutar, ci 
rata dobânzii la care se plasează fondurile, se constituie depozitele (mai mici) şi rata 
dobânzii la care se atrag fonduri, se obțin împrumuturi denominate în eurovalute (mai 
mare). 

Un loc aparte în ansamblul dobânzilor de pe piaţa eurovalutară îl deține piața 
dobânzii interbancare, de pe piaţa Londrei — denumită prescurtat LIBOR. Ea reflectă 
sintetic nivelul ratelor dobânzilor de pe pieţele internaționale, ea însăşi devenind apoi 
baza stabilirii ratelor dobânzilor pe curopiaţă. 

Alături de plasamente tradiționale, pe piața eurovalutelor se emit şi se 
negociază şi instrumente financiare pe termen scurt denominate în eurovalute. Dintre 
acestea, cea mai largă utilizare au: 

e curocertificatele de depozit care sunt similare certificatelor de depozit, dar 
sunt denominate în eurovalute şi sunt emise de instituții amplasate în centre ale 
europieţei; sunt cumpărate de mari corporaţii care dezvoltă importante schimburi 
comerciale internaţionale, ca formă de fructificare a disponibilităților temporare în 
eurovalute; 

e curoefectele comerciale sunt asemănătoare efectelor de comerț tradițional, 
dar emiterea lor este garantată de un sindicat bancar, iar operatorii de pe europiaţă le 
asigură o piață secundară fluidă, cu posibilitatea tranzacționării înainte de scadenţă; 
euroefectele comerciale sunt emise de mari corporaţii, firme multinaționale când 
doresc să dispună imediat de fonduri în contul unor încasări viitoare în eurovalute. 
Sindicatul bancar susține emiterea lor, fiind apoi plasate pe piața secundară. 


Cele mai importante centre ale europieţei sunt: Londra — pentru eurodolari; 
Paris — pentru eurosterline; Ziirich, Frankfurt, New York (începând cu 1981), 
Luxemburg, Singapore. 


Tema 6. Piaţa de capital internaţională 


Piata de capital cuprinde_ansamblul_relaţiilor_ce_iau_naştere_între 


persoane fizice şi persoane juridice în procesul atragerii şi plasării de fonduri pe 
termen mijlociu şi lung. Caracteristic pieţelor de capital este mobilizarea fondurilor 


pe termen mediu şi lung sub forma emiterii de titluri financiare. Cele două categorii 
de titluri financiare specifice pieţei de capital sunt: obligaţiunile şi acţiunile. Întrucât, 
în principiu, fondurile plasate în astfel de titluri, de regulă, se efectuează pe termen 
lung, aceste plasamente se numesc investiţii financare. Piața de capital este structurată 
pe două nivele: piaţa primară la nivelul căreia are loc mobilizarea fondurilor şi 
emisiunea titlurilor financiare şi piața secundară pe care, după emitere titlurile sunt 
plasate şi tranzacţionate pe toată durata vieţii lor. În funcţie de calitatea titlurilor 
financiare, acestea se tranzacţionează la bursa de valori (titluri care calitativ se califică 
pentru a fi acceptate spre tranzacţionare la bursa de valori), sau pe piața extra bursieră, 
(titluri care nu îndeplinesc criteriile cerute pentru cotarea la bursă). 

e Obligaţiunile. Obligaţiunea este un activ financiar care aduce deținătorului 
un venit sub formă de dobândă (de regulă, fixă). Emitentul obligaţiunii este debitorul, 
cel care emițând obligaţiuni le vinde şi în acest mod poate mobiliza de pe piaţă 
fonduri importante, tot el este cel care plăteşte periodic, la date stabilite, dobânzile şi 
se angajează ca la scadență şi/sau la un alt termen specificat să ramburseze 
împrumutul, respectiv să răscumpere obligaţiunile de la investitori-creditori. 
Împrumuturile mobilizate în acest mod se numesc împrumuturi obligatare. 

e Tehnica lansării, negocierii şi stingerii unui împrumut obligatar presupune 
proceduri specifice. Cel ce doreşte mobilizarea unui astfel de împrumut contactează o 
instituție specializată pentru montarea împrumutului. De regulă, acestea sunt bănci 
sau grupuri bancare care se constituie în sindicate de garantare şi plasare a 
obligaţiunilor. Un astfel de grup cuprinde conducătorul emisiunii (o bancă), garanții 
sau subscriitorii (mai multe bănci) şi plasatorii. (1) Între solicitantul de împrumut şi 
bancă, conducătorul emisiunii, se încheie un contract de împrumut pe bază de 
obligaţiuni în care sunt precizate: valoarea împrumutului, moneda, numărul de 
obligaţiuni emise, valoarea nominală a unei obligaţiuni, rata dobânzii la împrumut, 
durata, modul de răscumpărare, cheltuielile de organizare, emitere şi publicitate etc. 
(2) Grupul de garanți sau subscriitori — format din bănci, companii şi instituții 
financiare — au rolul de a lua ca fermă emisiunea, în sensul că pun la dispoziția 
solicitantului suma totală împrumutată primind în schimb echivalentul în obligaţiuni 
proporțional cu participarea fiecăruia. Această susținere financiară se realizează în 
baza unui contract încheiat între banca, conducătorul emisiunii şi grupul de 
subscriitori. (3) Obligaţiunile astfel lansate, pot fi păstrate de subscriitori (mai rar) în 
portofoliul lor sau plasate pe piaţă. În acest caz, pe baza unui contract de plasament, 
încheiat cu instituţii sau persoane specializate, obligaţiunile sunt vândute pe piață, 
putând fi cumpărate de orice investitor pe piaţa secundară. Emisiunile pot fi publice, 
în sensul că sunt oferite diferiților investitori de pe piață şi dacă contractul de 
emisiune prevede că pot forma obiectul tranzacționării la bursă; sau private (închise) 
în cazul în care sunt preluate în întregime de anumiţi investitori preselectați sau 
obligaţiunile respective nu vor fi cotate la bursă, fiind păstrate de deţinătorii lor. 


Terminologie şi tipuri de obligaţiuni. La nivelul pieţei de capital naţionale, 
obligaţiunile sunt, de regulă, denominate în moneda naţională, iar emitentul şi 
investitorii sunt rezidenți ai țării respective. Acestea sunt obligaţiuni naţionale sau 
interne. În cazul în care fondurile necesare nu pot fi mobilizate la nivel naţional, 
atunci, împrumutul obligator poate fi montat, într-o altă ţară care are fonduri 
disponibile în moneda sa națională. Obligaţiunile lansate într-o altă ţară şi denominate 
în moneda naţională a ţării creditoare, respectiv unde s-a montat împrumutul se 
numesc obligaţiuni străine. Euroobligaţiunile sunt obligațiunile lansate într-o țară 
străină şi denominate într-o eurovalută, respectiv o altă monedă decât moneda țării 
creditoare, unde s-a mobilizat împrumutul. 

e La origine, obligațiunile cu rată a dobânzii fixă constituiau singura formă de 
obligaţiuni, ele fiind denumite obligaţiuni standard. Cu scopul de a le face cât mai 
atractive pentru investitori au început să se lanseze şi alte tipuri de obligaţiuni cum 
sunt: Obligaţiunile cu dobândă variabilă, emise pe o durată de 5-15 ani, asigură 
deținătorului un venit variabil determinat de dobânda LIBOR pe şase luni plus o marjă 
de 0,125-0,250%, diferențiată în funcție de calitatea debitorului; Obligaţiunile 
indexate, venitul adus nu este determinat de evoluţia dobânzii, ci de prețul unei mărfi 
de care acesta a fost indexat (petrol, aur); Obligațiuni cu cupon zero, prețul_de 
cumpărare la lansare a acestor obligaţiuni este mai mic, comparativ cu prețul de 
răscumpărare la scadenţă, diferența reprezentând dobânda cuvenită investitorului; 
Obligatiuni convertibile, permit convertirea obligațiunii într-o perioadă de timp de la 
emisiune (de exemplu în 2 ani) pe un număr prestabilit de acţiuni ale aceleiaşi firme 
(de exemplu pentru o obligaţiune se pot cumpăra două acțiuni şi jumătate) etc.; 
Obligaţiuni cu warant sau cu opţiune, obligațiunea este emisă în condiţii standard, dar 
este însoțită de un certificat warant care este detaşabil şi negociabil separat pe o piață 
specializată, permiţând obţinerea unui nou titlu diferit, ceea ce măreşte şansele de 
plasament. Elementele caracteristice ale obligaţiunii sunt: dobânda (sau cuponul), 
scadenţa, prețul de emisiune, prețul de răscumpărare, drepturi suplimentare. 
Denumirea de cupon dată ratei dobânzii aferente împrumutului obligatoriu provine de 
la faptul că inițial, obhgaţiunile erau emise pe suport hârtie (materializate) şi aveau 
ataşate o alonjă (sau era marcat pe spate) cu cupoane egale ca număr cu 
anii/semestrele pentru care se încasa dobânda (erau rupte sau semnate la încasarea 
acesteia). În prezent, majoritatea obligaţiunilor se emit în sistem electronic, respectiv 
sunt dematerializate, deținătorul primind doar o confirmare scrisă privind numărul 
obligaţiunilor cumpărate sau vândute (inclusiv alte date de identificare). 

Pentru a se distinge, obligațiunile străine de obligațiunile interne, pe diferite 
pieţe, acestea au primit convențional o denumire poreclă, de exemplu, pe piaţa SUA 
obligațiunile străine sunt denumite „yankee”, în Japonia-Samurai, în Marea Britanie — 
Bulldog etc. 

e Acţiunile sunt titluri financiare care atestă participarea deţinătorului la 
capitalul unei societăţi pe acțiuni care a emis titlul şi în baza căruia primeşte un venit 
sub formă de dividend din beneficiul realizat de societatea respectivă (sau suportă o 
parte din pierdere). În funcţie de anumite particularități acțiunile pot fi: nominative, 
care au înscrise numele deținătorului şi pot fi transmise doar prin transcrierea în 
registrul acţionarilor; la purtător care nu au scris nici un nume şi se transmit fără nici o 
formalitate; ordinare, care dau dreptul la obținerea unei părți procentuale din 
beneficiul societății (dividend); privilegiate, care dau deţinătorului dreptul la un 
dividend fix, independent de mărimea beneficiului realizat în anul respectiv de firmă. 

e Emiterea de acțiuni poate avea loc la constituirea unei societăți (în unele 
cazuri, anumite societăți, prin lege nu pot fi constituite decât ca societăţi pe bază de 

acțiuni, de exemplu, în ţara noastră băncile), pentru dezvoltarea activităţii, respectiv 
mărirea capitalului, în cazul fuziunilor sau achiziţiei altor societăţi, în cadrul 
privatizării unor societăţi de stat. 

e Emiterea de acțiuni ca procedeu tehnic se poate realiza prin mai multe 
metode: plasament direct, acțiunile sunt vândute celor cu care societatea are relaţii de 
afaceri directe; de exemplu, angajaţilor săi; plasament privat, vânzarea are loc prin 
intermediul unei instituții financiare specializate (de exemplu, o bancă) sau un broker, 
acesta plasează acțiunile, de regulă, investitorilor instituționalizați; plasament public, 
când o parte din acțiuni se vând investitorilor instituționalizaţi, iar o parte — de regulă, 
o proporție minimă este vândută formatorilor de piață, practică utilizată când 
societatea doreşte ca acţiunile sale să fie cotate pe piaţa extrabursieră; emisiunea 
publică, în baza unui prospect de emisiune publicat în ziare de mare tiraj, acțiunile 
sunt oferite publicului la un preț fix, preţ de emisiune; oferta de vânzare prin licitaţie, 
vânzarea se realizează prin intermediul lui broker, iar prețul de vânzare — pornindu-se 
de la un preţ de ofertă — este licitat; emisiunea prin dreptul de subscriere, noile acțiuni 
emise sunt vândute vechilor acționari, de regulă, în baza unui raport prestabilit (de 
exemplu 2 acțiuni noi pentru una veche). După emitere, acţiunile pot fi păstrate de cei 
ce le-au cumpărat, pot fi vândute mai departe pe piaţa secundară de capital. În funcţie 
de condițiile prestabilite la emitere, unele acţiuni nu pot fi tranzacţionate. Acţiunile 
care se intenționează a fi tranzacţionate, pot accede la bursa de valori, dar societatea 
emitentă trebuie să îndeplinească anumite condiţii de standard financiar, iar numărul 
acțiunilor emise trebuie să depăşească o anumită limită impusă, sau pot fi cotate şi 
tranzacţionate pe piaţa extrabursieră, a cărei cerinţe de intrare sunt mai modice. 

Acţiunile pot fi lansate pe piaţa națională a ţării de origine a societăţii, şi, de 
regulă, denominate în moneda națională sau pe o piață străină denominate într-o 
eurovalută, purtând denumirea de euroacțiuni. 

Cotarea pe piaţa secundată a tuturor titlurilor financiare presupune preţuri 
perechi, un preţ (cotaţie) de cumpărare (mai mic) şi un preţ de vânzare (mai mare), 
ambele stabilite din perspectiva intermediarului financiar (cumpără mai ieftin şi vinde 
mai scump). Diferența dintre cele două prețuri se numeşte marjă şi este destinată să 
acopere: costurile de operare (dotare electronică, salarii, chirii etc.), riscurile 
operaţiunii (probabilitatea ca titlurile cumpărate să nu mai poate fi vândute sau prețul 
lor să scadă un timp) şi profitul intermediarului. Se apreciază că o piață este mai 
eficientă şi are o lichiditate mai mare când marja este mai îngustă; şi o piaţă vâscoasă, 
cu operațiuni fără ritmicitate, cu întreruperi etc.: marja de operare este mult mai largă, 
piața având lichiditate redusă, etc. 

Tranzacționarea titlurilor financiare-obligaţiuni, acțiuni (denumite în țara 
noastră valori mobiliare) se efectuează pe piața secundară de capital. În general, 
aceasta include: bursa de valori, ca piață organizată centralizat (cu localizare 
geografică), unde tranzacțiile sunt realizate prin intermediul bursei şi prețurile 
titlurilor sunt cotate continuu; operatorii de la bursă poartă denumirea de brokeri şi 
execută comenzile de vânzare/cumpărare primite de la diverşi investitori direct sau 
prin intermediul unor instituţii specializate care fac legătura între marele public şi 
bursă; piaţa extrabursieră ca piață organizată descentralizat — în rețea, fără localizare 
geografică, cuprinde firme de brokeraj specializate sau brokeri individual-autorizați. 
Pe această piaţă se cotează titlurile care nu îndeplinesc condițiile de a accede la bursă, 
dar pot constitui subiect de tranzacţionare, în unele țări, se cotează şi titluri listate la 
bursă, precum şi instrumente financiare pe termen scurt. Ei îşi au sediul în diferite 
oraşe şi sunt legați între ei prin sistemul electronizat de transmitere a datelor şi 
informațiilor. 

e Intermediarii financiari care operează pe piața financiară secundară sunt 
cunoscuți sub denumirea de: brokeri, dealeri, brokeri-dealeri şi formatori de piață 
(markt makers). 

e Broker. Termenul desemnează o persoană sau o firmă care acționează ca 
intermediar, executând ordine de vânzare sau ordine de cumpărare de active 
financiare (sau reale) în favoarea clienților, percepând pentru această activitate un 
comision sau o taxă de brokeraj. Principala sa caracteristică este faptul că este un 
simplu intermediar, iar profitul său este realizat din taxa sau comisionul care îl 
percepe pe tranzacție. Marii brokeri este denumirea dată băncilor comerciale sau 
instituției lor financiare specializate care dezvoltă în favoarea clienților lor astfel de 
operațiuni (servicii complete de brokeraj). Băncile comerciale sunt tot mai prezente pe 
piaţa financiară în calitate de dealeri. 

e Dealer. Termenul desemnează o persoană sau o firmă care în nume propriu, 
pe riscul şi răspunderea sa, efectuează operațiuni de vânzare/cumpărare de active 
financiare. Câştigul unui dealer este realizat din diferența dintre prețul la care cumpără 
titlurile şi cel la care le vinde. 

e Broker-dealer sunt acele entități care sunt autorizate să efectueze operațiuni 
şi în nume propriu (dealer) şi din ordinul clienților (broker). În general, această 
calitate o au marile societăți, firme de investiții specializate în unele țări şi marile 
bănci. 

e Formatorii de piață (market makers) au apărut relativ recent (1980), odată cu 
dezvoltarea piețelor extrabursiere în SUA. În baza unui sistem electronic de cotare, se 
află în legătură directă şi permanentă atât între ei, cât şi cu clientela, operând cel mai 
adesea în cadrul pieţelor extrabursiere. În esență, sunt brokeri-dealeri, dar, întrucât 
sunt dispersaţi geografic (piaţa descentralizată) pentru unul şi acelaşi titlu pot exista 
preţuri diferite, de aici denumirea de formator de piaţă, în sensul că pot influenţa, 
stabili un anumit preţ. Dat fiind, în acelaşi timp legăturile electronice, piaţa, 
aplatizează diferenţele mari. În unele ţări, Marea Britanie, această denumire este 
asociată şi brokerilor bursieri (care lucrează în cadrul bursei). 

e Cotarea şi tranzacționarea titlurilor financiare se poate realiza, în principal, 
în trei moduri: 

— prin „strigare”, brokerii reuniți în ringul bursei, îşi comunică prin semne sau 
strigare loturile de titluri şi prețurile ordinelor pe care le-au primit — de vânzare sau de 
cumpărare — şi altfel prin confruntare directă se identificau ordinele perechi — cei ce 
vindeau la un preţ cu cei ce doreau să cumpere la acelaşi preţ. Acest sistem are o 
utilizare tot mai redusă, mai este numit şi negocierea directă între brokeri. 

— prin înregistrarea electronică a ordinelor, brokerii îşi desfăşoară activitate în 
cadrul unor oficii, birouri şi sunt conectaţi între ei şi cu clientela prin sistem electronic 
şi telefon, fax, etc. Ordinele de vânzare şi cumpărare sunt listate electronic în ordinea 
primirii lor şi combinate de broker, cu ordinele în sens invers, pe măsură ce apar (de 
exemplu, s-a primit un ordin de cumpărare la un preţ se aşteaptă să apară un ordin de 
vânzare pentru acelaşi titlu la acelaşi preţ); această tehnică este denumită şi 
negocierea electronică a ordinelor sau pe baza registrului/carnetului electronic. 

— prin sistemul cotării şi tranzacționării electronice. Cotaţiile sunt stabilite de 
formatorii de piaţă, pe care le afişează pe ecran şi în acest mod sunt accesibile la nivel 
național sau internațional. La prețul astfel afişat sunt obligați să execute ordinele 
primite. Pe parcursul unei zile ei pot modifica aceste preţuri în funcție de informaţiile 
de pe piaţă sau de preţurile stabilite de alţi formatori. În majoritatea burselor de valori 
au fost introduse sisteme electronice de negocieri, şi astfel a dispărut ringul bursei. 

e Piaţa produselor derivate. La intersecția pieţelor valutare, a eurovalutelor 
şi a pieței monetare internaționale, s-a structurat o nouă piaţă cunoscută sub 
denumirea generică de piața produselor derivate. Instrumentele financiare derivate au 
valoarea derivată dintr-un activ primar (valută, rata dobânzii, metal prețios, indice 
bursier etc.). Instrumentele financiare derivate sunt utilizate, în principal, în două 
scopuri: acoperirea riscurilor şi speculativ. Se disting două mari piețe a produselor 
derivate: 

— piaţa contractelor financiare la termen (Financial Futures Market) a cărei 
operaţiuni specifice constau în tranzacții la termen cu valute, metale prețioase, 
instrumente financiare. Există două cotaţii, una la vedere şi o alta la termen, valoarea 
contractelor este standard, perioadele pentru care se încheie contractele sunt fixe şi 
standardizate. Astfel de operaţiuni sunt efectuate de bănci, mari companii etc., cu scop 
speculativ sau pentru acoperirea riscurilor de rată a dobânzii sau în curs valutar. Cele 
mai importante pieţe sunt International Monetary Market din Chicago, New York 
Futures Exchange, piaţa Londrei etc.; 

— piaţa opțiunilor are la bază contractele de opţiuni, care conferă investitorilor 
dreptul, dar nu şi obligaţia de a cumpăra (opțiune denumită „call”) sau de a vinde 
(opțiune „preț”) un număr dat de active, la un preţ fixat în momentul inițierii 
operațiunii denumit preţ de exerciţiu. Acest drept nu creează obligația cumpărătorului 
sau a vânzătorului de a finaliza tranzacţia. Dacă cotaţiile la vedere evoluează contrar 
aşteptărilor investitorului, acesta poate renunţa la finalizarea operaţiunii, raportând 
doar o pierdere minimă, respectiv taxa/prima de opţiune, care se plăteşte pentru 
operațiuni. Şi aceste contracte sunt standardizate (de exemplu 100 de titluri financiare, 
10 uncii aur, valoare minimă a opțiunii, echivalentul a 10.000 USD etc.). Cele mai 
importante pieţe sunt: Chicago Board Option Exchange, European Options Exchange 
(Amsterdam), bursa de Bruxelles, bursa din Vanconver, din Montreal (Canada) etc. 
Piaţa derivatelor este o piaţă centralizată cu localizări geografice, complet 
informatizată, are un caracter global deservind cererile de astfel de operațiuni din 
întreaga lume. 


Tema 7. Piaţa internațională a creditului şi rolul acesteia în schimburile 
comerciale internaţionale. Eurocreditele 


e Piata internațională a creditului cuprinde ansamblul relațiilor de credit 


ce apar între participanții la tranzacţiile comerciale şi financiare internaționale, 
a mijloacelor, tehnicilor şi instrumentelor utilizate în derularea acestor relatii. 


Piaţa internaţională a creditului este o noțiune globală, ce surprinde, de fapt, toate 
tipurile de credit care pot fi acordate sau primite în relațiile internaționale indiferent 
de natura lor. 

Relaţiile de credit pot fi dezvoltate la nivel național, între rezidenții unei ţări, 
la nivel regional, prin intermediul unor bănci sau instituții al căror obiectiv îl 
constituie sprijinirea comerțului, cooperării, investițiile etc., între un grup de țări 
membre ale acestei instituţii (de exemplu BERD) şi la nivel internaţional, în cazul în 
care părțile implicate în relația de credit au rezidența în țări diferite sau împrumuturile 
sunt acordate de instituții de locaţie internațională (FMI, B IRD, BRI etc.). 

Creditul în sens larg, este un acord, înțelegere între două părți, prin care se 
convine ca un activ (mărfuri, servicii, bani) fie vândute sau date în folosință 
temporară, cu promisiunea restituirii sumei de plată în viitor. Relaţia de credit 
incumbă: 

— creditorul cel ce dă cu împrumut suma de bani sau vinde mărfuri sau servicii 
pe credit; 

— debitorul, cel care împrumută suma sau cumpără mărfuri şi servicii pe credit 
şi se angajează să restituie suma sau contravaloarea mărfurilor la o dată viitoare; 

— valoarea creditului, respectiv suma dată cu împrumut sau contravaloarea 
mărfurilor sau serviciilor; 

— dobânda, pentru facilitatea oferită, creditorul solicită plata unei dobânzi, 
exprimată procentual şi aplicată sumei date cu împrumut; 

— scadenţa sau maturitatea, este termenul limită la care suma împrumutată şi 
dobânda aferentă trebuie rambursate, restituite creditorului, scadența poate fi 
eşalonată în timp, periodic, la anumite intervale (lunar, trimestrial, semestrial, anual), 
se plătesc rate şi dobânzi (rambursarea în rate) sau cu scadenţa unică, toată suma fiind 
restituită la o singură dată; 

— garantarea creditului este solicitată de creditor debitorului, pentru a se 
proteja de riscul de nerambursare a sumelor împrumutate (reaua credință sau 
falimentul debitorului); în acest scop, poate solicita o ipotecă pe bunuri imobile, gaj 
pe diferite bunuri etc. pe care prin vânzare, în caz de neplată îşi poate recupera creanța 
sau garanţii personale, prin care un tert garantează că în cazul în care debitorul nu 
plăteşte, el va plăti în locul lui (aval, scrisoare de garanţie etc.). 

Există diferite criterii de clasificare a creditelor. Din punct de vedere a 
termenului: credite pe termen scurt (până la un an), pe termen mijlociu (1-5 ani), pe 
termen lung (peste 5 ani); din punct de vedere a debitorului; public (autorităţi 
guvernamentale, locale, însăşi statul, de regulă, sub forma certificatelor de trezorerie 
sau a obligațiunilor guvernamentale), privat acordat oricărei alte entități, alta decât 
statul; din punct de vedere a creditorului, creditul bancar acordat de bănci, creditul 
comercial acordat de o firmă altei firme prin vânzarea mărfurilor pe credit; din punct 
de vedere a obiectului (scopului) creditării: se disting credite pentru producție, pentru 
mijloace circulante, pentru investiții, pentru consum (acordat populaţiei), pentru 
export, pentru import etc.; din punct de vedere a garantării: credite garantate, 
negarantate (mai rar) şi creditele ipotecare (garantate prin imobile, case, pământ); din 
punct de vedere a dobânzii: credite acordate la rate din dobânzi fixe, la rate de 
dobânzi variabile, la rate din dobânzi preferențiale (mai mici decât dobânda pieţei, 
diferența fiind suportată de stat, de regulă, cu scopul promovării exportului sau 
dezvoltării unui sector de activitate, de exemplu agricultura), etc. 

Locul predominant în activitatea de creditare îl dețin băncile comerciale 
tipurile şi varietatea formelor de creditare variind de la ţară la ţară, în funcție de 
dezvoltarea economică, financiar-bancară şi reglementările naţionale. 

Se apreciază că 70% din comerțul internațional se desfăşoară pe bază de 
credit. Creditele asociate, activităţile comerciale internaționale, privesc două tipuri de 
relații: 

— relaţii de credit la nivel naţional, în cadrul cărora firmele pot beneficia, în 
anumite condiţii, de credite în monedă națională sau în valută acordate de bănci 
comerciale: credite de prefinanţarea exporturilor, credite de export, credite prin 
cesiune de creanţe, credite de scont, linii de credit, credite în descoperiri de cont; 

— relații de credit la nivel internaţional. în cadrul cărora relația de credit se 
stabileşte între exportator şi importator prin vânzarea pe credit comercial a mărfii 
(credit furnizor) sau între exportator/banca exportatorului şi importator, în care caz 
banca exportatorului creditează importatorul cu scopul de a plăti mărfurile integral la 
livrare, relația de creditare rămânând între banca exportatorului şi importator (credit 

cumpărător). Creditul cumpărător poate îmbrăca şi forma liniilor de credit, în sensul 
că în cadrul unui plafon de creditare, acordat pe un număr de ani (de exemplu 3 ani) 
de banca din ţara exportatorilor unei bănci din țara importatorilor se pot efectua mai 
multe exporturi, respectiv importuri. Ca tehnici alternative de finanţare a schimburilor 
internaționale se mai practică: factoringul, forfetarea şi leasingul (2-3% din comerțul 
internațional). 

e Eurocreditele reprezintă împrumuturile efectuate în eurovalute, a căror 
durată este mai mare de un an. Particularitatea acestor credite este faptul că nu 
depozitele în eurovalute constituie sursa fondurilor, ci împrumuturile în eurovalute pe 
termen scurt, reînnoite, de regulă, din 6 în 6 luni. De aceea, dobânda la eurocredite 
este variabilă, având ca bază LIBOR (rata dobânzilor interbancare pe piața Londrei). 
Eurocreditele pot îmbrăca forma unor împrumuturi tradiționale sub forma: liniilor de 
credit; liniilor de credit reînnoibile (revolving) (care se particularizează prin faptul că 
pe perioada pentru care s-a acordat linia de credit, 3-5 ani, debitorul poate rambursa 
suma şi să se împrumute din nou în limita plafonului); credite rotative (roll-over) 
acordate pe termene mijlocii 3-5 ani şi termene lungi 5-7 ani, cu refinanțare, de 
regulă, la 3 luni de pe piaţa eurovalutelor; eurocredite sindicalizate — acordate de 
grupuri bancare constituite în sindicat de împrumut, pentru dispersia riscului şi 
diminuarea efortului financiar. În acelaşi timp, eurocreditele pot fi mobilizate prin 
lansarea de titluri financiare cum sunt: obligaţiuni în eurovalută, cu rata dobânzii 
variabilă (cunoscute sub denumirea F.R.N. — floating rate note), refinanțarea 
efectuându-se de pe piaţa eurovalutelor la 3 sau 6 luni (LIBOR baza); facilități de 
împrumut garantate bancar (denumite RUF — revolving underwriting facility sau NIF 
— note issuance facility) în care bănci sau entități non bancare emit titluri pe termen 
scurt, denominate în eurovalute (cel mai adesea eurocertificate de depozit emise de 
bănci sau bilete la ordin emise de entități non bancare sunt subscrise pe baza unui 
acord cu un grup bancar terț, iar fondurile mobilizate, de regulă, pe 6 luni constituie 
seriile, emisiunile fiind reînnoite permanent, îmbrăcând astfel forma unui eurocredit 
pe termen mijlociu (3-5 ani). 


Tema 8. Băncile şi intermedierea financiară. 


Instituțiile de intermediere financiară, în principal, se grupează în instituții 
bancare şi instituții financiare nonbancare. 


Băncile de la simpli intermediari financiari au devenit structuri care asigură 
realizarea politicilor monetare şi de credit ale statelor, permit funcționarea pieţei 
valutar-financiare naționale şi internaționale, şi mai mult de atât, deciziile lor adesea 
antrenează mutații în acest domeniu la nivel mondial. 

În prezent, sistemele bancare naţionale sunt structurate pe două nivele: primul 
cuprinde banca centrală iar, al doilea, băncile comerciale în totalitatea şi diversitatea 
lor. 

e Banca centrală este instituția care se află în fruntea sectorului bancar, în 
majoritatea statelor lumii. Principalele sale funcţii privesc: 

- stabilirea şi implementarea politicii monetare şi de credit în vederea 
asigurării stabilităţii prețurilor şi a unei circulații monetare corespunzător nevoilor de 
dezvoltare economică a ţării. În exercitarea politicii monetare, banca centrală poate 
utiliza mai multe tehnici, denumite politici:_plafonarea creditelor constă în stabilirea 

unor limite globale a creditelor pe care o bancă le poate acorda. Astfel, băncile 
comerciale, indiferent de resursele lor nu pot acorda credite decât într-un anumit 
volum. Un plafon „ridicat” permite acordarea unui volum mai mare de credite şi 
invers, prin aceasta influențându-se afluxul de monedă în economie. Politica taxei 
scontului, are în vedere modificarea ratei dobânzii la care băncile comerciale se pot 
refinanța de la banca centrală. Dacă rata dobânzii este înaltă, băncile comerciale 
procurând resurse prin refinanțare, la rândul lor vor practica pentru creditele acordate 
o rată înaltă de dobânzi, efectul fiind „scumpirea creditului”, reducerea masei 
monetare, reducerea investiţiilor etc. O rată de refinanțare joasă, are efect invers, 
creând un aflux de bani în economie. Politica open market (pieţei libere) se bazează 
pe un ansamblu de operaţiuni de vânzare/cumpărare de instrumente financiare 
destinate să modifice dimensiunile masei monetare. În cazul vânzărilor are loc o 
retragere de monedă, iar în cazul cumpărărilor de titluri de banca centrală are loc o 
alimentare cu bani a economiei. Politica rezervelor minime obligatorii, are în vedere 
stabilirea unui cuantum procentual față de depozitele deținute de băncile comerciale 
pe care acestea sunt obligate să le păstreze în conturi la banca centrală. Un procent 
ridicat aplicat depozitelor bancare determină o rezervă minimă obligatorie mare şi, 
implicit, reducerea resurselor de creditare ale băncilor şi, astfel reducerea masei 
monetare; 

- emisiunea de monedă cuprinde, pe de o parte, tipărirea semnelor monetare 
(de instituţii specializate) şi stocarea lor la banca centrală în vederea punerii în 
circulație, iar pe de altă parte, operațiunile tehnice de punere în circulație a 
numerarului (monedă efectivă) şi monedei de cont. Legat direct de această funcție se 
regăseşte retragerea şi distrugerea bancnotelor uzate din circulaţie, identificarea 
falsurilor şi prevenirea lor, preschimbarea bancnotelor cu bancnote de tip nou în 
vederea creşterii gradului de securizare a acestora etc.; 

- stabilirea şi implementarea politicii valutare, implicit monitorizarea cursului 
monedei naționale în raport cu valutele străine. Politica valutară este elaborată în 
consonanţă cu obiectivele în domeniul politicii monetare, schimburilor comerciale cu 
străinătatea, asigurării unor cursuri valutare stabile etc. 

- administrarea rezervei monetare internaţionale a ţării (vezi, tema 10 ). Banca 
centrală utilizează cel mai adesea aceste rezerve pentru intervenţii pe piața valutară 
pentru a controla evoluţia cursului de schimb al monedei naționale. În general, toate 
țările duc o politică de sporire a rezervelor lor oficiale şi de administrare eficientă; 

- supravegherea sistemului bancar. Banca centrală este autoritatea care 
stabileşte criteriile de îndeplinit pentru ca o instituție să acceadă la calitatea de bancă, 
emite autorizațiile de funcționare a noilor bănci, asigură supravegherea lichidităţii şi 
solvabilității băncilor pentru menţinerea sănătăţii sistemului bancar; procedează la 
supravegherea specială, suspendarea sau retragerea autorizaţiei în cazul băncilor care 
au probleme financiare; 

- acționează în calitate de împrumutator de ultimă instanţă, în sensul că acordă 
împrumuturi băncilor comerciale pentru a le susține financiar, în situația în care 
temporar nu au fonduri lichide disponibile pentru a face faţă cererilor de retragere de 
numerar şi plăţilor ordonate de clienți; sprijinul financiar este destinat să păstreze 
încrederea publicului în sistemul bancar, unde, dacă o bancă are probleme de 
lichiditate, există posibilitatea — adesea bazată pe factori psihologici — ca fenomenul 
de neîncredere (şi deci, de retrageri) să se propage şi la nivelul altor bănci, cunoscut 
sub denumirea „efectul de domino”; 

— rolul de bancă a băncilor se manifestă prin faptul că acționează ca bancher al 
celorlalte bănci din sistem. Toate băncile sunt obligate să aibă conturi deschise la 

banca centrală în care îşi păstrează rezerva minimă obligatorie sub formă de rezervă 
pentru situații excepționale, dar şi ca instrument al politicii monetare, conturi prin care 
însă se derulează şi operaţiunile de decontare interbancară; 

- acţionează ca agent al statului ținând în evidenţele sale contul curent al 
trezoreriei de stat, în care sunt reflectate impozitele şi taxele precum şi alte plăți 
efectuate în contul şi numele trezoreriei de stat; 

- asigură asistența de specialitate şi logistică, guvernului în obținerea de 
împrumuturi, cel mai adesea destinate să acopere deficitele bugetare. Autoritățile 
guvernamentale, cel mai adesea se împrumută pe piaţa națională prin emiterea de 
înscrisuri pe termen scurt denumite certificate de trezorerie, obligaţiuni de stat, 
guvernamentale ca titluri pe termen lung. În acest proces, banca centrală direct sau 
prin intermediul altor bănci comerciale se implică în procesul emiterii, vânzării pe 
piața monetară şi/sau de capital, răscumpărării şi plății dobânzilor aferente. 

Atât în calitatea de agent al statului, cât şi în sprijinirea autorităților 
guvernamentale în obținerea de fonduri, băncile centrale nu se constituie ca creditor 
ale statului (deşi, adesea acest lucru se întâmplă). În cazul în care fondurile astfel 
mobilizate nu ajung, banca centrală, identifică alte surse interne sau pe piața externă 
de unde pot fi mobilizate fonduri pentru nevoile datoriei publice interne sau externe. 

- asigură legătura, în calitate de reprezentant al statului cu diferite organisme 
valutar-financiare internaționale: FMI, BIRD, BRI etc. Funcţiile îndeplinite de băncile 
centrale, în principal, sunt cele prezentate, dar pot diferii de la ţară la ţară la ţară, după 
cum şi denumirea purtată de acesta diferă: Banca Naţională a României, Banca 
Angliei, Banca Franţei, Sistemul Federal de Rezervă (Fed) în SUA care cuprinde 12 
bănci de rezervă regionale, Bundesbank (Germania) etc. 

Băncile comerciale. În prezent, sub această denumire este inclusă orice altă 
bancă decât banca centrală. În principiu, o bancă este o instituţie financiară 
intermediară, autorizată legal să atragă fonduri sub formă de depozite şi să acorde 
credit. Astfel, „materia primă” a activităţii bancare sunt banii. În mod tradiţional, 
băncile îndeplinesc trei funcţii: atragerea de depozite, transferul fondurilor şi acordarea 
de credite. În timp, băncile au început să se implice şi să dezvolte şi operaţiuni specifice 
instituțiilor financiare specializate non-bancare, operaţiuni asociate investiţiilor 
financiare cum sunt: emiterea, subscrierea şi lansarea unui împrumuturilor pe bază de 
obligaţiuni, activităţi de brokeraj, de dealer, managementul portofoliilor investiţionale 
ale clienților, managementul plăţilor curente ale clientelei bancare etc., cuprinse sub 
denumirea de activitate bancară de investiții financiare (investment banking). 

Băncile comerciale, de regulă, poartă diferite denumiri sau sunt clasificate în 
funcție de anumite criterii cum ar fi: volumul activității, specificul operaţiunilor, 
domeniul, sectorul, etc. de care îşi au, în principal, legată activitatea. Aceste 
clasificări, ca şi denumirea băncilor comerciale, diferă de la o ţară la alta şi poartă 
amprenta evoluţiei istorice a sistemului bancar național, dar şi a prefacerilor ce au 
avut loc în domeniul bancar la nivel internaţional. 

Cel mai larg criteriu de clasificare este din punct de vedere al dimensiunii 
operațiunilor: bănci detailiste şi bănci angrosiste. Băncile detailiste, dezvoltă 
operaţiuni de valori relativ mici, se adresează publicului larg, deservind deopotrivă 
persoane particulare şi firme mici şi mijlocii, au o largă reţea de sucursale şi filiale la 
nivel național, dezvoltă în principal operațiuni bancare tradiționale. Băncile 
angrosiste, de regulă, au structuri teritoriale restrânse, de exemplu câte o sucursală în 
diferite centre financiare naţionale sau internaţionale, dezvoltă operaţiuni de valori 
mari, clientela este formată din mari companii sau alte instituții financiare importante, 
gama operaţiunilor este foarte diversificată atât în domeniul operațiunilor bancare 

tradiționale şi al activităţii bancare de investiţii financiare, cât şi ca zone geografice de 
cuprindere — naţional şi internaţional. 

În dezvoltarea operaţiunilor în teritoriu naţional, adesea folosesc, reţelele de 
sucursale ale băncilor detailiste, informatizarea şi generalizarea activităţilor bancare 
prin telefon, internet etc., au diminuat aceste practici, conducând la structuri de 
organizare a băncilor denumite „banca fără pereți”. 

e Un alt criteriu este cel privind spaţiul geografic în care o bancă este 
autorizată să îşi desfăşoare activitatea: bănci locale sunt acele bănci care sunt 
autorizate să opereze în cadrul unei ţări într-un teritoriu, zonă administrativă, 
deservind, de regulă, publicul şi întreprinderile mici şi mijlocii, nu dezvoltă operaţiuni 
cu străinătatea, în care scop utilizează serviciile altor bănci autorizate în acest sens. 
Astfel, sunt băncile landurilor în Germania, băncile cantonale în Elveţia, băncile 
statelor în SUA etc.; băncile cu arie de cuprindere naţionale sunt autorizate să 
efectueze operațiuni pe tot teritoriul unei ţări, au reţea de sucursale şi, cel mai adesea, 
tot aceste bănci sunt autorizate să dezvolte şi operațiuni cu străinătatea; denumirea de 
bancă internaţională asociată unei bănci comerciale, desemnează o bancă care are 
centrala băncii amplasată într-o ţară, centru financiar sau teritoriu off-shore, dar a 
cărei activitate se desfăşoară în totalitate sau preponderent în străinătate prin 
sucursalele sau subsidiarele sale (instituţii financiare sau bancare independente, dar pe 
care le controlează). Aceste bănci operează simultan în diferite centre financiare 
internaționale, dezvoltă operațiuni pe europiață, efectuează practic totalitatea 
operaţiunilor financiar-bancare, dispun de o înaltă dotare tehnologică informatizată 
fiind conectate în reţea la nivel mondial şi sunt denumite, după anumite particularități 
organizatorice, grupuri bancare, companii bancare multinaționale, holdinguri bancare, 
eurobănci etc. 

e Din punct de vedere a specificului operaţiunilor pe care le efectuează şi/sau 
al domeniului, sectorului de activitate pe care îl deserveşte, denumirile, grupările 
diferă de la țară la ţară, fiind foarte diverse. Exemplificativ pot fi amintite: 

- bănci de afaceri, sunt denumite băncile comerciale care îşi realizează cea mai 
mare parte a activității pe plan intern, atrăgând depozite şi acordând credite pe diferite 
termene firmelor, companiilor industriale, comerciale, naţionale, susţinându-le 
financiar în activitatea lor; 

- bănci de depozit, sunt în esență asemănătoare băncilor de afaceri, dar 
terminologia este utilizată în unele ţări în care se face distincție prin autorizările date 
de banca centrală între bănci care au dreptul să atragă fonduri sub formă de depozite şi 
instituţii financiar-bancare care nu au acest drept; 

- bănci/case de emisiune, sunt băncile comerciale specializate în organizarea, 
lansarea, subscrierea împrumuturilor pe bază de obligaţiuni sau alte titluri financiare 
pe termen lung, şi de asemenea, au un rol important pe piaţa secundară a acestora; 

- bănci/case de scont, bănci comerciale specializate în acordarea de credite pe 
termen scurt, prin scontarea instrumentelor de plată şi credit (cambii, bilete la ordin) 
asociate tranzacţiilor comerciale interne şi/sau internaționale efectuate de clienții lor. 
În unele ţări sunt direct implicate în subscrierea, plasarea pe piaţă şi tranzacţionarea 
tuturor titlurilor financiare pe termen scurt negociabile (certificate de trezorerie, 
certificate de depozit, hârtii comerciale etc.), având un rol important pe piaţa 
monetară, în unele țări poartă denumirea de bănci ale pieței monetare — subliniindu-se 
astfel spaţiul lor de operare; 

- bănci specializate pe domenii sau sectoare de activitate cum sunt_bănci 


agricole, bănci pentru comerţ, bănci pentru industrie, bănci pentru mica industrie etc., 

care oferă întreaga gamă de servicii bancare predominant în domeniul denumirii care 
le definesc; 

- bănci de economii, de regulă, sunt instituții financiare specializate în 
atragerea economiilor populaţiei şi efectuarea unor servicii de plăți, în favoarea 
acesteia (plată chirii, telefon, abonament) etc. În unele ţări, acordă şi anumite tipuri de 
credite populaţiei. 

Se mai disting, băncile de investiţii denumite şi bănci de dezvoltare care sunt, în 
principiu, specializate în acordarea de împrumuturi pe termen mijlociu şi lung şi băncile 
de comerț exterior sau băncile de import-export, care sunt specializate în acordarea şi 
asigurarea creditelor de export şi, în anumite cazuri şi, în efectuarea tuturor tipurilor de 
operațiuni privind plățile legate de schimburile cu străinătatea. De regulă, băncile de 
import-export şi cele de dezvoltare sau de investiții (pe termen lung), private sau 
publice, acționează ca agenți ai statului în utilizarea fondurilor alocate de stat pentru 
promovarea exporturilor şi, respectiv, pentru dezvoltarea investițiilor în unele ramuri ale 
economiei sau finanțarea unor mari proiecte la nivel naţional. 

Referitor la denumirile date băncilor, după 1980-1990 s-au manifestat două 
tendințe: una prin care băncile specializate au început să desfăşoare, alături de 
operaţiunile specifice care iniţial le defineau, activităţi bancare de orice tip, pentru 
orice client care se prezenta la ghişeele sale, în dorința de a deveni mai competitive 
față de alte bănci şi de a-şi mări volumul afacerilor. Acest lucru a fost posibil şi ca 
urmare a relaxării reglementărilor bancare naționale prin care anumite delimitări în 
trecut erau impuse. Aceste bănci, au fost denumite bănci globale sau universale, în 
sensul că dezvoltă întreaga gamă de operațiuni financiar-bancare_indiferent_de 
domeniul sau sectorul de provenienţă al clientului sau calitatea juridică a acestuia — 
persoană fizică sau juridică. A doua tendință a fost dezvoltarea operaţiunilor bancare 
de investiţii financiare, operaţiuni care în cazul unor bănci au devenit predominante: 
vânzarea şi distribuția de noi titluri financiare emise, eliminând intermediarii 
financiari tradiționali. 

Operațiunile băncilor comerciale sunt grupate în operațiuni pasive şi 
operaţiuni active: 

Operațiunile pasive reflectă fondurile proprii sau atrase de care dispune o 
bancă pentru desfăşurarea activităţii sale. 

— Capitalul social şi fondurile de rezervă. La înfiinţare orice bancă trebuie să-şi 
constituie un capital social, constituit din valoarea nominală însumată a tuturor 
acțiunilor emise de bancă. De regulă, suma minimă a capitalului social este impusă de 
reglementările băncii centrale. Pe măsura dezvoltării activității, acest capital poate fi 
majorat prin noi emisiuni ale acţiunii. În general, capitalul social deţine o pondere 
redusă în ansamblul resurselor unei bănci. Fondurile de rezervă se constituie de bancă 
cu diferite scopuri: fondul de dezvoltare, rezerva generală de risc, destinată să acopere 
riscurile băncilor provenite diferitelor operaţiuni; rezervele statuare — profitul anual 
constituit etc. Capitalul şi rezervele sunt poziții pentru care banca nu plăteşte dobândă 
ca să le atragă, ele intrând în grupa pasivelor nepurtătoare de dobândă. 

— Conturile curente şi conturile la termen reprezintă principala sursă atrasă de 
bănci pentru desfăşurare activităţii, reprezentând 60-70% din totalul resurselor. 
Conturile curente sau de disponibilităţi sunt destinate încasărilor şi plăţilor curente 
efectuate de un client, pentru disponibilităţile aflate în aceste conturi băncile nu 
plătesc dobândă (în unele ţări) sau nivelul ratei dobânzii este mic. Clientela bancară, 
pentru fructificarea fondurilor disponibile, poate constitui conturi la termen cu diferite 
scadenţe 1, 2, 3, 6 luni, de regulă, până la un an, dar în unele ţări şi mai mult. Banii 
depuşi pot fi retraşi la termenul scadent, iar banca plăteşte rate ale dobânzii suficient 

de ridicate pentru a orienta clientela în acest sens. Ca urmare a importanţei fondurilor 
atrase prin conturi la termen, băncile promovează diferite tipuri de conturi de 
economii sau la termen cu diferite denumiri şi facilităţi, pentru a atrage cât mai multe 
fonduri. 

— Împrumuturi primite de bănci. În măsura în care fondurile proprii şi cele 
atrase prin conturile clienţilor nu îi sunt suficiente sau apar decalaje în raport cu 
obligațiile lor de plată, băncile, ele însele, se pot împrumuta sub forma: 
împrumuturilor de pe piaţa interbancară pentru acoperirea nevoilor pe termen scurt de 
lichiditate; împrumuturile lor de la banca centrală, care permite refinanțarea băncilor 
comerciale, de regulă, pe intervale de până la 90 de zile sau în condiţii extreme, 
pentru sprijinirea financiară a unei bănci comerciale aflate în dificultate, ca 
împrumutător de ultimă instanţă, tipurile de împrumut şi condițiile în care pot obține 
fonduri de la banca centrală diferă de la ţară la ţară; acordurile de răscumpărare 
(REPO) permit băncilor comerciale ca în baza portofoliului de certificate de trezorerie 
de care dispun să le vândă pe o perioadă determinată, cu obligația răscumpărării lor la 
o anumită dată situată în viitor şi la un anumit preț. Astfel de acorduri pot fi realizate 
cu banca centrală, cu alte bănci şi chiar cu investitori privați — mari firme cu mari 
fonduri disponibile (depinde de legislația ţărilor). 

— Împrumuturile subordonate sunt, de regulă, împrumuturile luate de bănci de 
la alte bănci, pe termen lung şi care nu pot fi rambursate anticipat, decât în caz de 
faliment a băncii debitoare, pentru banca creditoare acestea sunt plasamente financiare 
pe termen lung. Caracteristica lor principală, de unde şi denumirea, este că în caz de 
faliment sau lichidare a băncii, rambursarea lor are o poziție subordonată față de toți 
ceilalți creditori ai băncii care au prioritate la masa credală. Pentru toate fondurile 
atrase sub formă de credite băncile plătesc o dobândă. Dobânda plătită de bănci pentru 
fondurile atrase (în conturi, credite etc.) poartă denumirea de dobândă pasivă. 

e Operațiunile active ale băncilor reflectă utilizarea fondurilor atrase în 
vederea obținerii de profit prin diferența de dobândă (mai mare) încasată comparativ 
cu cea plătită pentru atragerea de resurse. Principalele active aducătoare de venit 
(dobânzi sau dividende) ale unei bănci sunt: 

— Creditele acordate clienților săi, pe diferite termene, a căror obiect de 
creditare este foarte variat şi diferă de la bancă la bancă (pentru producție, export, în 
descoperit de cont, revolving, credit în cont curent, etc.). Pentru creditele acordate 
băncile încasează dobânzi şi comisioane; 

— Depozite plasate, ca orice entitate care are fonduri temporar disponibile şi 
băncile comerciale îşi plasează fondurile la alte bănci pe piața naţională sau 
internațională, de regulă, pe termen scurt, încasând dobândă; 

— Participaţiile se referă la investirea fondurilor băncii în acţiuni la diferite 
companii, societăţi comerciale. În general, participarea băncii, la constituirea 
fondurilor altor companii este limitată proporțional cu capitalul sau fondurile sale. 
Aceste acţiuni, ca investiții financiare pe termen lung, aduc băncii un venit anual sub 
formă de dividente. 

— Investiţii financiare în alte titluri financiare se referă la plasamentele atât în 
titluri pe termen scurt, cât şi pe termen lung, un loc important deținându-l titlurile 
emise de stat — certificate de trezorerie şi obligaţiunile guvernamentale. În funcţie de 
legislație şi dezvoltarea pieței valutar-financiare se mai pot realiza plasamente şi în 
alte hârtii de valoare: certificate de depozit emise de alte bănci, efecte comerciale 
emise de diferite firme, obligaţiuni ale diferitelor companii etc. Pentru toate acestea, 
banca primeşte venituri sub formă de dobânzi. 

Conturi curente deschise la alte bănci sunt destinate să asigure mişcarea 
fondurilor la nivel interbancar şi implicit efectuarea plăţilor ordonate de clienți. 
Conturi se deschid reciproc între bănci şi poartă denumirea de conturi „loro” (contul 
lor la noi) şi „conturi nostro” (conturile noastre la ei). Se plătesc şi se încasează 
dobânzi în funcție de soldul operaţiunilor. 

Toate dobânzile încasate de bănci din plasarea fondurilor sale sunt denumite 
dobânzi active. Principiul de bază în practica bancară este ca întotdeauna suma 
dobânzilor pasive să fie mai mică decât suma dobânzilor active. Diferenţa este 
destinată să acopere cheltuieli curente ale băncii (chirii, salarii, cheltuieli 
administrative de operare, constituirea de rezerve) şi să realizeze profit. 


Tema 9. Management şi marketing financiar. Firmele şi piaţa financiar- 
bancară 


Marketingul s-a impus ca o concepţie cu privire la organizarea şi desfăşurarea 
activităţii unei entități potrivit căreia această activitate trebuie să fie adaptată 
permanent cerințelor prezente şi viitoare ale celor ce utilizează produsele sau 
serviciile sale. Marketingul financiar, comparativ cu marketingul în alte domenii 
(industrie, comerț etc.) s-a impus relativ mai târziu la nivelul instituţiilor financiar- 
bancare (după 1970). Aceasta, deoarece, pe de o parte, prin definiție activitatea 
financiar-bancară a presupus elemente de confidenţialitate şi, în general, instituțiile 
financiar-bancare sunt reticente în a furniza informaţii despre activitatea lor, iar pe de 
altă parte, primele activități de marketing apărute în alte domenii puneau accentul pe 
vânzări ori sectorul financiar-bancar era strict delimitat de alte sectoare de activitate, 
clientela, în general, neavând alternative de alegere, relaţiile dintre bancă şi client erau 
pe termen lung, bazate predominant pe fidelitate. După 1970-1980, au apărut 
schimbări importante în activitatea financiar-bancară, determinate de diminuarea 
diferențelor între instituțiile financiare specializate şi băncile comerciale, prin 
apropierea tipurilor de servicii pe care erau în măsură să le ofere clientelei; tendinţa 
băncilor comerciale specializate de a se transforma în bănci globale, care oferă 
servicii bancare totale; diversificarea operaţiunilor pe piaţa valutar-financiară care a 
creat noi oportunități de plasament a fondurilor sau de obţinere de împrumut, ca 
alternativă la clasicul cont bancar sau tradiționalul credit bancar; accelerarea 
procesului de dezintermediere, respectiv dezvoltarea unor operaţiuni direct pe piaţă de 
către diferite firme, companii, ocolindu-se astfel băncile sau alte instituţii financiare. 
Astfel, instituțiile financiar-bancare au procedat la un marketing agresiv destinat să 
ofere produse şi servicii financiar-bancare cât mai apropiate clientelei prezente şi 
viitoare. 

În acest cadru general, entităţile care aveau surplus sau nevoi de fonduri, 
firmele, companiile şi chiar publicul larg s-a văzut în fața unei multitudini de produse 
financiar-bancare, dintre care trebuiau să aleagă acelea care răspundeau cel mai bine 
nevoilor lor, prin asigurarea mai eficientă a lichidităţii, costuri reduse sau dobânzi mai 
mari încasate. Drept urmare şi în acest spaţiu a avut loc o schimbare, diferitele firme 
au încetat să mai dezvolte relații bazate pe fidelitate cu o singură bancă sau instituție 
financiară, relațiile au devenit bazate pe eficiența contractuală, de aici, au început să 
deschidă conturi la mai multe bănci pentru a putea beneficia de la fiecare bancă de 
produse specifice oferite de aceasta, să transfere în mod repetat fondurile în căutare de 
dobânzi mai mari, de la o bancă la alta, etc. 

Managementul financiar la nivelul oricărei firme cuprinde toate activitățile 
destinate să asigure obținerea şi utilizarea fondurilor în condiții de eficiență. Acest 
proces presupune, pe de o parte, cunoașterea în plan financiar a nevoilor firmei, iar pe 
de altă parte, a produselor şi serviciilor financiar-bancare oferite de diferite instituții 
specializate şi condiţiile de accesare a lor, ca marketing financiar. 

În funcţie de specificul activităţii şi dimensiunea unei firme, acestea sunt 
numeroase, dar pot fi grupate în patru clase. 

1. Fonduri disponibile şi nevoi de fonduri pe termen scurt. În general, în cadrul 
ciclului de activitate al firmei, care are un caracter repetabil, apar decalaje între 
fondurile de care dispune şi fondurile suplimentare de care are nevoie. Aceste decalaje 
pot fi în timp atunci când perioada în care se realizează încasările nu corespunde cu 
perioada în care se fac cheltuielile sau pot fi valorice când apar diferențe în fondurile 
încasate şi cele plătite, diferenţe care pot fi pozitive, respectiv după acoperirea plăţilor 
rămân fonduri disponibile sau negative când pentru acoperirea plăţilor mai trebuie 
atrase şi alte surse. 

e Fondurile temporar disponibile pe termen scurt, luându-se în considerare o 
dată în viitor la care vor fi utilizate pentru efectuarea unei plăți, pot fi fructificate în 
mai multe moduri; 

- constituirea de depozite la bănci în conturi la termen pe 1, 2, 3 sau mai multe 
luni (până la un an) care oferă dobânzi mai avantajoase decât păstrarea fondurilor în 
conturile de disponibilităţi; 

- plasamentul fondurilor în certificate de depozit emise de bănci sau în 
certificate de trezorerie emise de autoritățile guvernamentale în măsura în care 
scadenţele acestora corespund cu termenele de plată ale firmei. Aceste titluri oferă 
dobânzi relativ mai mari şi au lichiditate înaltă, în sensul că în caz de urgență pot fi 
vândute imediat, înainte de scadenţa lor, dar cu un anumit cost; 

- pot vinde mărfurile sau serviciile diferiților clienți-beneficiari pe credit 
comercial, incluzând un preț şi o dobândă, iar prin facilitatea vânzării pe credit să 
sporească volumul vânzărilor, prin utilizarea cambiilor sau biletelor la ordin; 

e nevoile de finanţare pe termen scurt pot fi acoperite în măsura în care există 
din depozitele la termen constituite anterior sau vânzarea titlurilor pe termen scurt, 
cumpărate într-o perioadă trecută. În acelaşi timp, se pot utiliza: 

- creditele în descoperiri de cont, prin care în baza unui contract de credit cu o 
bancă pot efectua plăţi şi atunci când nu mai sunt disponibilităţi în contul curent; 

- liniile de credit, care acordate pe o perioadă determinată în limita unui 
plafon, firma poate proceda la trageri şi restituiri de fonduri succesive în funcție de 
necesitățile curente; 

- creditele de scont prin scontarea cambiilor şi biletelor la ordin al căror 
beneficiar este în baza creditelor comerciale acordate clienţilor sau, după caz, credit 
bancar direct pe termen scurt garantat cu aceste titluri sau cu alte garanții reale sau 
personale. Apelul la una sau alta din metode au în vedere costul creditului şi dobânda. 

În gestionarea lichidităţii pe termen scurt, de regulă este utilizat fluxul de 
numerar, denumit şi cash floro, ca document în care sunt evidenţiate în ordinea 
apariției şi scadenţei, pe date calendaristice, intrările de fonduri şi ieșirile de fonduri 
ale firmei. Compararea disponibilului de fonduri cu nevoile de fonduri la o dată, sau 
într-o perioadă (săptămână) constituie baza identificării momentelor de plasament sau 
atrageri de fonduri. 

2. Fonduri disponibile şi nevoi de fonduri pe termen mijlociu (şi lung). În 
general, acestea sunt asociate procesului de dezvoltare, retehnologizare etc. şi fac 
parte din strategia firmei. 

e Fondurile disponibile destinate a fi utilizate într-un viitor mai îndepărtat 
(peste un an) pot fi frucuificate: 

- prin constituirea succesivă de conturi bancare la termen şi capitalizarea 
dobânzilor sau prin reinvestirea succesivă în titluri financiare specifice pieţei 
monetare; 

- cumpărarea de obligaţiuni guvernamentale, ca investiţii pe termen lung, 
sigure şi cu un randament ridicat; 

- cumpărarea de unităţi de valoare la societăți financiare specializate, care aduc 
anual venituri variabile mai ridicate ca alte plasamente, dar care incumbă şi un anumit 
risc; 


- investirea în acţiuni sau obligaţiuni cotate la bursa de valori sau pe piața 
extrabursieră, aparținând unor emitenți cu situaţie financiară bună şi foarte bună, 
astfel ca venitul adus să fie sigur, iar în momentul vânzării lor (când va fi nevoie de 
fonduri) să permită recuperarea sumei investite sau să se obțină un preţ mai bun decât 
la cumpărarea lor; 


e Nevoile de fonduri pe termen lung pot fi acoperite prin: 
— credite bancare pe termen mediu (de investiţii) care presupun constituirea 


unor garanţii ferme la dispoziția băncilor privind rambursarea lor; costul acestor 
credite este relativ ridicat; 

— finanţare prin leasing, tehnică care poate fi utilizată în cazul achizițiilor de 
bunuri şi utilaje de valori mari, prin intermediul firmelor specialiste (de leasing) care 
vând astfel de produse pe credit, finanțând operațiunea în ansamblul său, dar nu toate 
maşinile şi utilajele tehnologice pot fi achiziționate prin leasing; 

- emiterea de acțiuni pentru majorarea capitalului şi atragerea de noi acţionari, 
dacă societatea este pe acțiuni şi are o poziție bună pe piaţă pentru a prezenta interes 
diferiților investitori, existând însă riscul modificării controlului asupra firmei; 

- emiterea de obligaţiuni pentru mobilizarea unui împrumut obligatar, este o 
soluție pentru companii mari şi în cazul unei pieţe secundare a obligațiunilor bine 
structurate, etc. 

3. Disponibilităţi şi nevoi de fonduri exprimate în valute străine, se regăsesc la 
nivelul firmelor care desfăşoară schimburi comerciale şi necomerciale cu străinătatea. 

e Disponibilităţile în valută pot avea ca sursă plata contravalorii mărfurilor 
exportate de firmă sau schimbul valutar, respectiv cumpărarea contra monedei 
naționale a uneia sau mai multor valute străine. De regulă, în majoritatea ţărilor lumii 
există restricții în materie, firmele fiind solicitate ca într-un interval dat, de exemplu o 
lună să preschimbe valuta încasată în monedă naţională sau să o utilizeze în acest 
interval pentru plata importului. Din aceste considerente, exportatorii din ţările cu 
monedă convertibilă, optează pentru plata mărfurilor lor în moneda națională. 

e Disponibilităţile în monedă națională provenite din export şi destinate a fi 
preschimbate în viitor din nou în valută pentru procurare. Valuta impune o fructificare 
similară oricăror fonduri disponibile, luându-se în considerare posibilitatea deprecierii 
sau reprecierii față de moneda străină. Pentru a surmonta, riscurile de curs valutar, 
firmele pot apela la diferite tehnici: 

- corelarea plăţii şi încasărilor în aceeaşi valută, în timp/pe aceeaşi perioadă 
derulează în paralel două contracte, unul de export şi unul de import şi valoric cât mai 
apropiate; 

- paralel cu derularea contractului comercial, prin seriviciile unei bănci, 
inițiază o operaţiune valutară la termen sau de hedging valutar; 

- în anumite limite de timp, grăbesc încasările sau întârzie plățile pentru a 
încasa o monedă încă nedepreciată sau pentru a încasa o valută mai apreciată; 

e Nevoile de fonduri exprimate în valute străine, mai ales în cazul susținerii 
exporturilor, în toate țările lumii, cunosc o mare diversitate de forme prin care pot fi 
obținute; 

- credite de prefinanțarea exporturilor, acordate de bănci comerciale sau bănci 
specializate, în baza documentelor ce atestă comanda fermă (de exemplu, deschiderea 
acreditivului) pe perioada dintre începerea producției până în momentul livrării; 

- creditele de export, bazate pe aceleaşi principii se acordă de bănci 
producătorilor/exportatorilor de la livrarea mărfii până la încasarea ei de la partenerul 
extern; 

- creditul cumpărător, creditul acordat de o bancă din ţara exportatorului, 
importatorului pentru ca acesta să plătească marfa integral la livrare, relaţia de credit 
rămânând între importatori şi banca exportatorului; 

- finanţarea prin forfetare, apare în cazul în care vânzarea pe credit comercial 
internațional s-a materializat în cambii şi/sau bilete la ordin. Exportatorul se poate 
refinanța prin vânzarea acestor titluri unor bănci sau case de forfetare, care le dau 
contravaloarea titlurilor vândute, reținându-şi taxa de forfetare; 

- creditul de scont, acordat de bănci în baza scontării instrumentelor de credit 
denominate în valute; 

- finanţarea prin factoring, permite firmelor exportatoare ca în baza facturilor 
aferente mai multor exporturi realizate în aceiaşi țară din străinătate să beneficieze de 
sprijinul financiar al unei case de factor, de regulă o bancă, care le creditează în 
proporție de maximum 80% din valoarea facturilor, urmând ca diferența să fie 
primită, după încasarea acestora de la importatorii străini. 

4. Modalităţile de strângere a obligaţiilor de plată cu străinătatea impun 
anumite criterii de selecţie care au în vedere rapiditatea, costurile plății, siguranţa 
încasării contravalorii mărfurilor, garanţiile pe care le impun şi încrederea care există 
între parteneri. Astfel: 

- ordinul de plată este modalitatea cea mai simplă, ieftină, dar şi riscantă, 
întrucât există riscul revocării lui de emitent; 

- încasorul documentar conferă siguranţa întrucât documentele sunt transmise 
pe canal bancar, este relativ ieftin din punct de vedere a comisioanelor bancare, dar 
plata este la latitudinea importatorului, care o poate întârzia foarte mult, sau chiar să 
nu plătească, de aceea, utilizarea sa presupune anumite instrumente de garantare a 
plății, sau încredere între parteneri; 

- acreditivul documentar prezintă siguranţa părților, este cel mai scump din 
punct de vedere a comisioanelor, dar formalismul acestuia poate constitui un 
impediment; 

- compensaţia constituie o tehnică utilizată în special de firmele care nu au 
disponibil valutar sau, în general, nu au fonduri, şi în acest scop, cu acordul 
partenerului îşi achită obligația de plată prin export de mărfuri sau servicii în valoare 
echivalentă valorii importului. 

De asemenea, se pot utiliza şi instrumente de plată şi credit precum cambia, 
biletul la ordin sau cecul. 

Cele prezentate reprezintă numai o parte din varietatea produselor şi serviciilor 
financiar-bancare oferite de diferite pieţe, dar formează o imagine de ansamblu a 

problemelor pe care le ridică managementul financiar al firmei şi, implicit, 
marketingul financiar. 


Tema 10. Balanța de plăţi externe. Rezerva monetară şi lichiditatea 
internaţională 


1._Balanța de plăți este un document sintetic, în care sunt cuprinse 
totalitatea plăţilor şi încasărilor decurgând din tranzactii comerciale, necomerciale 
şi financiare ale unei țări cu restul țărilor lumii, pe o perioadă determinată de 
timp, de regulă, un an. 
Balanța de plăţi potrivit metodologiei FMI cuprinde două mari capitole: contul 
curent şi contul capital şi financiar. 
e Contul curent include: 
— balanţa comercială (încasări din export, plăți pentru import); 
— balanţa serviciilor (plăţi şi încasări privind turismul, transporturile, asigurările 
internaționale, întreținere reprezentanţe diplomatice etc.); 
— balanţa veniturilor (dobânzi şi dividende aferente capitalurilor plasate în ţară 
sau străinătate, venituri din muncă sau din dreptul de proprietate intelectuală); 
— balanţa transferurilor unilaterale şi a dobânzilor unilaterale (transferuri şi 
dobânzi unilaterale, donațiile publice sau private); 
e Contul capital şi financiar cuprinde două părți: capital şi rezerve. 
— la poziţia capital sunt incluse 
e mişcările de capital pe termen lung (peste 1 an) respectiv 
intrări şi ieşiri de capital public, privat, sub forma investițiilor directe, a 
investiţiilor de portofoliu, fără a fi cuprinse creditele FMI; 
e mişcările de capital pe termen scurt (sub 1 an), includ: 
repatrierea activelor, creditele pe termen scurt primite şi acordate. 
— poziţia mişcarea activelor de rezervă reflectă rezerva monetară internaţională 
a ţării şi cuprinde majorări sau micşorări în rezervele țării — aur, valută, DST şi 
creditele FMI. 
Balanţele de plăți care se dau publicității sunt balanţe executate, reflectând 
situația la 31 decembrie a anului respectiv. 
e Criterii metodologice. Evidenţierea încasărilor şi plăţilor în balanță se 
realizează atât în formă sintetică (pe total), cât şi pe țări sau grupe de ţări. 
— În balanţă sunt cuprinse toate tranzacţiile comerciale, necomerciale şi 
financiare are au loc în anul respectiv, indiferent dacă plata sau încasarea are loc în 


acelaşi an. 
— Criteriul de înregistrare în balanţă a tranzacţiilor cu mărfuri şi servicii este 


cel al schimbării proprietăţii internaționale, respectiv a avut loc actul de 
vânzare/cumpărare internațională. 

— Preţurile la care se înregistrează exporturile şi importurile sunt prețuri FOB 
sau franco-frontieră ţara exportatoare. 

— Balanța comercială se întocmeşte în moneda naţională, iar pentru statistici 
internaționale în dolari SUA sau DST (în baza cursurilor de piaţă, de referinţă sau, 
după caz, reprezentative). 

— Atât pe capitole, cât şi pe subcapitole şi poziții fiecare ţară urmăreşte 
asigurarea echilibrului între plăţile (ieșirile) şi încasările (intrările) valutare. 

Balanța comercială, pentru majoritatea țărilor lumii este partea cea mai 
importantă a contului curent. Aici sunt evidențiate numai operațiuni comerciale, 
reflectându-se volumul valoric al exporturilor şi importurilor unei ţări pe parcurs de 
un an, indiferent dacă sunt cu plata imediat sau pe credit. 

Pentru majoritatea țărilor, încasările din export reprezintă principala sursă de 
fonduri valutare. În situaţia în care încasările din export sunt mai mari decât plăţile 
pentru import, balanţa comercială este excedară sau activă. Excedentul poate fi utilizat 
pentru acoperirea deficitului la alte poziţii din balanţă (de exemplu, rambursarea unor 
împrumuturi externe), plasamente directe sau de portofoliu în străinătate sau 
majorarea rezervei valutare. Dacă valoarea plăţilor pentru import este mai mare decât 
încasările din export, balanța economică este deficitară sau pasivă. Deficitul se 
acoperă din excedentele realizate la alte poziții (de exemplu, transporturi 
internaționale sau turism internațional), se acoperă din credite externe sau din rezerva 
valutară (micşorarea rezervei). Excedentul comercial în general, reflectă mărfuri 
cantitativ şi calitativ solicitate pe piaţa externă, competitive, o situaţie bună în 
domeniul producției şi comercializării mărfurilor etc., dar poate reflecta şi reducerea 
mărfurilor destinate pieței interne sau diminuarea drastică a importurilor. Deficitul 
comercial mai ales dacă este înregistrat, prelungit pe mai mulți ani, reflectă lipsa unor 
mărfuri competitive, o situație economică deteriorată, productivitate redusă, structuri 
sortimentale nesolicitate pe piața externă sau nechibzuinţă în politica importurilor. 

Balanța serviciilor grupează încasările şi plățile în valută din operaţiuni care 
nu implică schimb de marfă. Se cuvin subliniate câteva poziţii: turism, transporturi, 
venituri şi cheltuieli din investiții de capital. La poziția turism internațional sunt 
evidenţiate încasările rezultate din prestațiile turistice pe teritoriu naţional în favoarea 
turiştilor străini, vânzări de mărfuri cu plata în valută. Sunt ţări precum: Grecia, 
Spania, Elveţia etc., în care veniturile din turism dețin o pondere remarcabilă în contul 
curent. La plăți sunt evidențiate cheltuielile cu reclama turistică, închirieri de avioane 
pentru turişti, etc. La poziţia transport internațional şi asigurări internaţionale sunt 
cuprinse plăţile şi încasările generate de transportul şi asigurarea mărfurilor în trafic 
internațional, călători, bagaje, tranzitul de mărfuri pe teritoriul țării sau al altor ţări, 
exploatarea mijloacelor de transport în trafic internaţional etc. În cazul în care o ţară 
nu dispune de mijloace de transport suficiente, apelează la companii străine plătind 
pentru acest serviciu. Există ţări, denumite „cărăuşii lumii” care, în special, în 
domeniul transportului maritim realizează venituri importante ca: Grecia, Japonia, 
Panama, Liberia etc. 

Veniturile şi cheltuielile din investițiile de capital, la încasări reflectă profitul 
şi dividendele încasate din investiţii directe efectuate în străinătate, iar la ieşiri profitul 
şi dividendele plătite pentru investiţii directe efectuate în ţara respectivă şi 
nereinvestite. Tot aici sunt reflectate dobânzile şi comisioanele la creditele externe 
care sunt o plată, ieşiri de fonduri, asociate creditelor externe anterior primite de ţara 
respectivă şi încasări de dobânzi şi comisioane pentru creditele acordate anterior de 
țara respectivă altor țări. Acest post din punct de vedere al mişcării fondurilor este 
legat de contul capital şi financiar. 

În cazul în care încasările din operațiuni necomerciale sunt mai mari decât 
plățile pentru operațiuni necomerciale, balanţa serviciilor are sold excedentar sau activ 
şi reflectă potenţialul țării, de regulă, într-un domeniu: turism, transporturi, asigurări 
internaționale etc. sau o politică restrictivă privind plățile în acest domeniu către 
străinătate. În cazul în care plăţile depăşesc încasările, balanţa serviciilor este pasivă, 
deficitară, ceea ce poate reflecta o situație precară în turism, lipsa mijloacelor de 

transport proprii să asigure transportul de mărfuri şi călători, dobânzi şi comisioane 
bancare mari aferente creditelor în curs de rambursare. 


Contul capital şi financiar, la intrări de fonduri cuprinde investiţiile străine 
directe efectuate pe teritoriul țării, aportul de capital vărsat în valută sau în natură, 
precum şi profiturile reinvestite, profituri realizate în străinătate şi repatriate. La ieşiri 
de fonduri sunt reflectate investițiile directe efectuate în străinătate, profiturile 
realizate în străinătate şi reinvestite în străinătate, profituri realizate în ţara respectivă 
şi repatriate în străinătate. 

Investiţiile directe (străine), potrivit FMI, sunt o categorie a investiţiilor 
internaționale a căror obiectiv prezintă un interes durabil pentru rezidentul unei țări 
(investitorul străin) într-o întreprindere (beneficiara investiţiei) localizată în economia 
altei țări decât cea a investitorului. Interesul durabil ca termen asociat investiţiilor 
directe, implică şi subliniază, existența unor relații pe termen lung. O astfel de relaţie 
este creată atunci când investitorul străin deține cel puțin 10% din acţiunile sau 
puterea de vot în întreprinderea beneficiară a investiţiei. 

Fluxurile financiare asociate investițiilor directe şi reflectate în balanţa de plăți 
sunt: 

— acțiuni/participare se referă la fondurile investite în sucursale, toate acțiunile 
deținute în cadrul subsidiarelor şi a altor entități asociate, alte forme de contribuții la 
capital; 

— reinvestirea veniturilor, constă în acea parte a câştigurilor investitorului 
direct — proporţional cu participarea sa la capital — care nu este distribuită sub formă 
de dividente de către subsidiare sau companiile asociate, precum şi venitul realizat de 
sucursale şi care nu mai este remis investitorului străin; 

— alte investiții de capital cuprind împrumuturile acordate şi primite între 
investitorul străin şi subsidiare (atât cele pe termen scurt, cât şi cele pe termen lung). 

La Credite externe în balanță creditele sunt înregistrate pe termene de 
rambursare (pe termen scurt, mijlociu şi lung), pe tipuri de credite: pentru export, 
pentru import, pentru alte plăți financiare, împrumuturi pe bază de obligaţiuni, credite 
primite de la FMI, BIRD etc. La intrări de fonduri sunt evidențiate creditele primite de 
țară în anul respectiv şi ratele rambursate, asociate creditelor acordate anterior de ţara 
respectivă, iar la ieşiri de fonduri, sunt reflectate creditele acordate de ţară străinătăţii 
şi rambursări de rate la credite primite anterior de ţară. 

La poziția Rezerve, sunt reflectate modificările intervenite pe structură şi în 
total a rezervei monetare internaţionale a țării. Acestea pot fi determinate de vânzarea 
sau cumpărarea de aur, producţia internă de aur, modificarea soldurilor bilaterale cu 
străinătatea, ca urmare a unor încasări şi plăți cu străinătatea, modificarea 
disponibilităților în DSD, reflectarea excedentului din alte poziţii ale balanței şi 
destinat majorării rezervelor sau deficitul la alte poziții şi acoperirea lui din rezervă. 

Balanța capitalului este excedentară, când volumul creditelor primite şi ratele 
încasate la credite anterior acordate este mai mare decât volumul creditelor acordate şi 
ratele plătite pentru credite anterior primite. Deficitul apare în situația inversă. 
Deficitul generat precumpănitor din credite acordate indică o economie care are 
disponibil material şi valutar de investit în străinătate, ceea ce în perspectivă se va 
materializa în intrări de valută (rate de încasat şi repatrieri de capital). Deficitul 
provenit din rate de plătit, indică faptul că în trecut țara a făcut apel la credite externe 
şi în prezent aceste rate le acoperă din excedentul de la balanța comercială sau balanţa 
serviciilor. Excedentul provenit din credite primite, indică un grad de îndatorare a ţării 
în perspectivă, deoarece numai în prezent reprezintă o intrare de valută, în viitor 

aceste credite se vor reflecta în balanță ca rate de rambursat şi dobânzi de plătit. 
Reflectă o situaţie favorabilă excedentul provenit din rate încasate asociate la credite 
acordate de ţară anterior anului întocmirii balanței. 

De precizat că din punct de vedere contabil balanța de plăți întotdeauna este 
echilibrată. Nici o marfă sau serviciu în relații internaţionale nu poate rămâne neplătit, 
ori se iau credite externe pentru acoperirea plății, ori se utilizează rezerva valutară. 
Conturile balanței de plăţi în acest mod se corelează reciproc întotdeauna încasările 
fiind egale cu plăţile. 

În terminologia curentă, noţiunea de balanţă de plăţi activă sau echilibrată se 
utilizează atunci când o ţară pe ansamblul balanței de plăţi realizează încasări care îi 
sunt suficiente acoperiri tuturor plăţilor fără a recurge la credite externe sau rezerva 
valutară. Noţiunea de balanță de plăți pasivă sau dezechilibrată se referă la situația în 
care toate încasările realizate în acel an nu îi sunt suficiente pentru acoperirea plăţilor 
de onorat şi, drept urmare, apelează la noi împrumuturi, procedează la amânarea 
rambursării unor rate şi dobânzi sau face apel la rezerva valutară. 

Cum relaţiile de credit presupun rambursarea împrumuturilor — sub forma 
ratelor şi dobânzilor — eşalonat pe mai mulți ani, țările întocmesc un document în care 
acestea sunt reflectate în totalitatea lor până la scadență. Balanța creanţelor şi 
angajamentelor este un document care se întocmeşte din prezent spre viitor fiind 
actualizată anual şi permite stabilirea volumului global al creanţelor de încasat de ţară 
şi a angajamentelor sale de plată existente la un moment dat. Soldul acestei balante, 
când este pasiv, exprimă gradul de îndatorare a țării faţă de străinătate, iar când este 
activ, volumul net al fondurilor de care dispune ţara în discuţie, în străinătate sub 
diferite forme şi la diferite termene. 


2. Datoria externă reprezintă datoria contractată de un stat față de străinătate 
pe perioade mai mari de un an. Prin datorie externă, de regulă, se înțelege: 


- datoria care trebuie plătită unor creditori externi — publici sau privaţi; 

- debitorul este o entitate publică (autorităţi guvernamentale sau locale, agenții 
sau organisme publice autonome), sau este un debitor privat (firmă, companie etc.) 
dacă datoria acestuia față de străinătate este garantată de stat; 

- datoria trebuie plătită în valută străină, bunuri şi servicii şi are o scadență, 
termen de plată, mai mare de un an. 

Datoria externă nu cuprinde: datoria externă a debitorilor privaţi care nu 
beneficiază de garanție acordată public; datoria rezultată din tranzacțiile cu FMI; 
reparaţiile datorate de un stat altui stat; datoria externă care poate fi plătită la opțiunea 
debitorului, în valuta sa națională. 

Principalele surse ale datoriei externe luate în considerare sunt: 

- credite de export peste un an pe care importatorii din ţara debitoare le 
primesc de la parteneri externi; 

- credite peste un an primite de la bănci private din străinătate şi de la alți 
creditori privaţi externi; 

- împrumuturi acordate de organizații internaționale BIRD, AID, BERD, 
BAD etc.; 

- împrumuturi acordate de guverne străine direct; de agenţii internaționale, 
inclusiv de bănci centrale străine, de organisme publice străine autonome etc. 

Datoria externă, fiind o datorie pe termen mediu sau lung (peste un an), de 
regulă, se plăteşte eşalonat sub formă de rate şi dobânzi anuale. Suma reprezentând 
dobânda pe un an şi rata anuală de amortizare a împrumutului se numeşte anuitatea 


împrumutului). Procedura plății de către împrumutat a anuităţii se numeşte serviciul 

datoriei externe. Serviciul datoriei externe (rate şi dobânzi rambursate) se consideră ca 
ieşire definitivă de capital pentru ţara debitoare. 

În aprecierea datoriei externe se utilizează, alături de cifrele absolute care o 
definesc, anumiţi indicatori precum: rata datoriei externe ca raport între serviciul 
datoriei externe şi încasările din export; raportul dintre serviciul datoriei externe şi 
nivelul rezervelor valutare ale țării; raportul dintre serviciul datoriei externe şi 
produsul intern brut etc. Rambursarea datoriei externe ridică probleme de lichiditate şi 
de solvabilitate. Scăderea bruscă a veniturilor în valută a unei ţări şi existenţa unei 
datorii fixe în anul/anii respectivi conduc la lipsă de lichidităţi, fonduri pentru 
onorarea datoriei denumită criză de lichiditate şi se referă la perioade pe termen scurt. 

Solvabilitatea vizează capacitatea ţării de a face față plăţilor generate de 
datoria externă pe termen lung şi, de aici, evaluarea limitelor gradului de îndatorare a 
unei țări în raport cu capacitatea sa pe viitor de a onora serviciul datoriei externe. 

În condiţii excepţionale, statele debitoare se pot afla în situaţia de a nu-şi mai 
respecta angajamentele de plată față de străinătate, în acest caz, în mod oficial se 
anunță suspendarea plăţilor externe — acțiune denumită moratoriu. Relațiile 
comerciale continuă în condiţii restrictive: plata importurilor se face anticipat, 
încasările din export sunt anticipat reținute de creditorii externi etc. În alte situaţii 
similare, ratele şi dobânzile sunt reeşalonate pe noi termene de plată şi în noi condiții. 
Datoria externă poate fi vândută pe piața secundară a datoriilor externe. Ţara 
creditoare preferă să vândă o datorie de încasat de la o ţară, de la un discount foarte 
mare, încasând proporțional o sumă mică în prezent, decât să aştepte perioade foarte 
mari. Datoriile externe sunt cumpărate de la alte ţări care au interese politice sau 
economice în ţara sau zona unde este amplasată țara îndatorată. 

FMI în sprijinul financiar acordat țărilor cu datorii externe mari, promovează 
şi anumite politici sub forma recomandărilor care au scop corecţia evoluției 
economice şi financiare a țării şi atingerea unor parametrii la nivelul indicatorilor 
macroeconomici. 

8. Rezerva monetară şi lichiditatea internaţională. Din cele mai vechi 
timpuri, entitățile statale, regate, ducate, imperii, oraşe-stat, acumulau şi păstrau 
metale preţioase pentru necesităţi excepționale (război, foamete, calamităţi) cunoscute 
sub denumirea de tezaure. Ulterior, rolul lor în parte s-a modificat. Rezerva monetară 
internațională reprezintă acea parte a deţinerilor de mijloace de plată internaționale ale 
unui stat, aflată în posesia autorităților monetare ale țării respective (de regulă, banca 
centrală) şi care sunt păstrate în rezervă de aceste autorități. 

Structura rezervei monetare cuprinde: aurul, rezervele valutare oficiale şi 
drepturile speciale de tragere. Rezerva de aur a unei țări este evidențiată sub forma 
unui stoc pentru consum şi a unui stoc de aur intangibil. Rezervele de aur, de regulă, 
sunt păstrate în tezaurul băncii centrale, dat fiind costurile de păstrare şi protecție; pot 
fi păstrate şi la depozitari externi (de exemplu, BRI) care efectuează operațiuni de 
păstrare şi de vânzare-cumpărare în contul clienților lor. Depozitarea aurului în 
străinătate presupune plata unor comisioane şi taxe. Rezervele valutare oficiale sunt 
formate din disponibilitățile în valută ale statului administrate de banca centrală. 
Valutele ocupă ponderea cea mai importantă în ansamblul rezervei. Sumele sunt 
păstrate în conturi la bănci în străinătate pentru fructificare, se urmăreşte menţinerea 
unei structuri pe valute stabile sau în proces de apreciere; pot îmbrăca forma unor 
titluri financiare (obligaţiuni etc.) denominate în valute străine care se bucură de 
stabilitate, au lichiditate înaltă (pot fi preschimbate rapid fără pierderi pe piață), 
rentabile — fiind aducătoare de venituri certe şi stabile. Băncile centrale au devenit 
după 1980 tot mai prezente pe piața valutar-financiară în fructificarea rezervelor lor 

valutare. Drepturile speciale de tragere (vezi tema 2) deţin o pondere modestă în 
ansamblul rezervei monetare a unor țări. Rezervele monetare internaționale ale unei 
țări îndeplinesc trei funcții: activă, pasivă, psihologică. 

Funcţia activă are în vedere păstrarea acestora în scopul utilării în cazuri 
extreme: dezechilibrul balanței de plăţi, respectiv preluarea din rezervă pentru 
achitarea unor rate şi dobânzi sau utilizarea rezervei pentru garantarea unor 
împrumuturi externe în vederea susținerii dezechilibrului de balanță. Sau în cazul 
țărilor cu excedente, ca formă suplimentară de a investi rezerva în plasamente 
avantajoase în străinătate. 

Funcţia pasivă priveşte utilizarea rezervelor de banca centrală pentru menţinerea 
cursului monedei naționale pe piaţa valutară prin vânzări sau cumpărări de monede 
străine contra monedei naționale sau acumularea de rezerve pentru momentul în care 
moneda națională va trece la convertibilitatea externă. 

Funcţia psihologică porneşte de la atitudinea şi gândirea diferitelor entități din 
străinătate faţă de nivelul şi structura rezervelor monetare ale unei țări. O ţară cu 
rezerve mari, armonios şi eficient structurate se bucură de o mai mare credibilitate pe 
piața valutar-financiară, poate accede mai uşor la împrumuturi externe, moneda sa, 
dacă este convertibilă, se bucură de mai multă încredere în utilizarea ei pe plan 
internațional. 

Mărimea optimă a rezervei monetare internaționale, cel mai adesea este 
apreciată în raport cu valoarea importului. Potrivit studiilor FMI, un nivel optim al 
rezervei unei țări trebuie să acopere pe un interval între 3-5 luni (sau 20-40%) 
valoarea importului, presupunându-se că pe acest interval ţara nu realizează încasări 
din export. 

Lichiditatea internaţională, în sens larg, se referă la totalitatea mijloacelor de 
plată internaţională de care dispune o ţară. În acest sens, lichiditatea internaţională a 
unei țări cuprinde, pe de o parte, rezerva monetară internațională, iar, pe de altă parte, 
activele lichide sau uşor transformabile în active lichide ale băncilor comerciale, 
instituţiilor financiare, firmelor, companiilor şi a altor persoane juridice şi persoane 
fizice din țara respectivă. 


Tema 11. Organisme monetare şi financiare internaţionale 


În cooperarea monetară şi financiară dintre statele lumii un loc important îl 
dețin organismele monetare şi financiare care prin activitatea lor, privită în ansamblu, 
şi prin politicile promovate urmăresc pe de o parte, asigurarea unei evoluţii ordonate a 
relațiilor monetare şi financiare dintre statele lumii la nivel regional sau internațional, 
iar pe de altă parte, asigură asistenţă financiară țărilor care se confruntă cu dificultăți 
financiare în plan monetar sau al dezvoltării. 

Se disting organisme de vocaţie mondială cum sunt: Fondul Monetar 
Internațional (FMI), Banca Mondială (BM), Banca Reglementărilor Internaţionale 
(BRI) şi instituţii monetar-financiare de interes zonal sau regional: Banca Europeană 
pentru Reconstrucţie şi Dezvoltare (BERD), Banca Internaţională de Investiţii (BID, 
Banca Africană de Dezvoltare (BAD), Banca Asiatică pentru Dezvoltare (BAD) etc. 

1. Fondul Monetar Internaţional a fost creat ca urmare a Conferinţei 
Monetare şi Financiare de la Bretton Woods, din 1944, şi şi-a început oficial 
activitatea în 1947. Statutul FMI adoptat de cele 44 de state participante la conferință, 
a suferit de-a lungul timpului două amendamente (în 1969 şi 1978), şi stă la baza 
desfăşurării activităţii sale. În prezent, are peste 160 de state membre. 

e Obiectivele activităţii sale privesc: dezvoltarea armonioasă şi echilibrată a 
relațiilor monetare la nivelul statelor membre prin limitarea restricțiilor valutare, a 
acordurilor valutare discriminatorii; asigurarea unor balanțe de plăți echilibrate; 
sprijinul financiar sub formă de trageri sau facilități (credite) pentru atingerea unor 
obiective în acest domeniu. 

e Structură organizatorică. Organele de conducere sunt: consiliul 
guvernatorilor, ca organ suprem, stabileşte liniile directoare, fiecare stat membru este 
reprezentat de un guvernator, care, de regulă, este ministrul de finanțe sau 
guvernatorul băncii centrale a țării membre; dintre aceştia este ales un preşedinte. 
Consiliul directorilor este un consiliu executiv, format din 24 de directori care asigură 
activitatea curentă a Fondului, aceştia aleg un preşedinte, care este şi Directorul 
General al EMI. 

e Resursele FMI sunt formate din: cotele de participaţie a statelor — fiecare 
țară când devine membră a FMI este solicitată să depună o cotă de 25% în valută sau 
DST şi 75% în monedă naţională, a cărei cuantum este stabilit în funcție de nivelul de 
dezvoltare economică al ţării şi volumul activităţii de comerț exterior. Periodic, se 
procedează la majorarea cotelor pentru a se mări resursele Fondului; Dobânzile şi 
comisioanele la creditele acordate de FMI statelor membre; Vânzările de aur destinate 
să mărească resursele Fondului într-o anumită valută; Împrumuturile pe care le 
contractează Fondul de la state membre sau alte organizații în cazul că resursele sale 
sunt insuficiente. Resursele sunt păstrate la cei patru depozitari acreditaţi — bănci 
centrale ale unor state membre. 

e Utilizarea resurselor FMI este destinată sprijinului financiar al ţărilor 
membre pentru echilibrarea balanţelor de plăți şi asigurarea stabilităţii financiar- 
monetare a țării în acest context. Formele de sprijin financiare, care îmbracă forma de 
credite, poartă denumirea de trageri şi facilități. Creditele sunt acordate pe o perioadă 
de maximum 5 ani, sunt purtătoare de dobândă, iar acordarea lor presupune 
îndeplinirea de către ţară a anumitor condiții administrative, dar şi de comportament şi 
decizii monetar-financiare în concordanţă cu politicile promovate de FMI. 

e Tragerile, constituie forma de bază de sprijin financiar a statelor membre; 
tragerile în cadrul tranşei de rezervă sunt echivalente cu partea de cotă vărsată de țară 
în trecut în aur, în prezent în valute — 25% din totalul cotei ţări; tragerile în cadrul 
transelor_ ordinare şi aranjamentele stand-by sunt în număr de patru, fiecare 
echivalentă cu 25% din cota depusă de ţară. Aceste trageri pot fi acordate cumulat sau 
în cadrul aranjamentelor stand-by, care dau posibilitatea unei țări, ca pe parcursul unui 
an să beneficieze de mai multe transe de credit, în cadrul plafonului aprobat. Deci, 
volumul total al creditelor pe care le poate primi o ţară sub forma tragerilor 
echivalează cu 125% în raport cu cota subscrisă de ţară la Fond. 

e Facilităţile constituie forme de sprijin financiar specifice altele decât 
tragerile. Facilităţile sunt asociate, de regulă, unor situaţii specifice care au generat 
dezechilibre balanţelor de plăţi ale unor țări şi, în acest context, facilitățile le poartă 
denumirea, iar creditele sunt acordate cât timp există situația respectivă, după care 
facilitățile „se închid”. Principalele tipuri de facilități acordate de FMI sunt: 

e Facilitatea finanțării compensatorie, creată în 1963, se acordă în general țărilor 
cu cote de participaţie mici, producătoare de materii prime, produse agricole, care sunt 
dependente şi nu îşi realizează încasările din export (calamități naturale, scăderea 
prețurilor internaţionale etc.). Din 1981, astfel de facilități se acordă şi țărilor importatoare 
de cereale (la propunerea FAO); se acordă în cazul unor dezechilibre temporare de 
balanţă, pe o perioadă de 2-5 ani, creditele nu pot depăşi 85% din cotă, iar dacă o ţară este 

beneficiară de sprijin financiar şi pentru export şi pentru import limita maximă este 105% 
față de cotă. Din 1988, este inclusă în facilitatea finanțării compensatorii şi contingentării, 
care păstrează elementele esențiale ale finanțării compensatorii, dar a cuprins şi efectele 
legate de contingentarea exporturilor/importurilor. 

e Facilitatea finanțării stocurilor tampon, creată în 1969, sprijină tările în 
crearea stocurilor tampon, care sunt constituite de unele țări pentru a degreva piața de 
cantități prea mari de materii prime care altfel ar putea influența negativ evoluția 
preţurilor. FMI acordă sprijin financiar țărilor membre în cadrul a trei acorduri pe 
produse, zahăr, cositor, cauciuc natural. Facilitatea acordată nu poate depăşi 45% din 
cota subscrisă de țară. 

e Facilitatea petrolieră creată în 1974/1975 a fost destinată să acorde asistență 
financiară țărilor care au înregistrat dezechilibre ale balanțelor de plăți, ca urmare a 
majorării prețurilor la petrol (criza petrolului) şi completă în 1976. 

e Facilitatea finanțării suplimentare, creată în 1979, acordă sprijin financiar 
țărilor a căror dificit al balanței de plăți se află în corelație directă cu starea lor 
economică şi nivelul cotei la Fond, ideea fiind ca unele țări să poată primi fonduri mai 
mari decât în limita cotei subscrise (125%), sumele putându-se ridica până la 140%, 
dar maxim 165% față de cotă. Această facilitate este condiționată, printre altele, de 
adoptarea de către țara în cauză a unui program sever de redresare economico- 
financiară. 

e Politica accesului lărgit la resursele Fondului; în esență, este o continuare a 
facilități suplimentare, devenită operațională în 1981 şi care permite extinderea 
acordurilor stand-by şi a accesului lărgit. 

e Facilitatea extinsă, stabilită în 1974 şi modificată în 1992, are în vedere 
posibilitatea ca o ţară care a înregistrat deficite ale balanței de plăți, ca urmare a unor 
dezechilibre structurale interne (producția internă, comerțul exterior, preţurile 
internaționale) să poată beneficia de sume mai mari decât tragerile normale. Sumele 
acordate anual nu pot depăşi 68% din cotă, iar cumulat, se poate ridica la 300% faţă 
de cotă, finanţarea fiind concepută pe o perioadă mai mare cu reconsiderări periodice 
de la ţară la ţară. 

e Facilitatea transformării sistematice, creată în 1993 şi aplicată din 1994, este 
o formă de finanțare temporară destinată să sprijine țările care au dificultăţi de balanță 
determinate de perturbări severe în spațiul relaţiilor comerciale tradiționale şi al 
aranjamentelor de plăți cu străinătatea. Ţările eligibile să beneficieze de aceste 
facilități sunt cele care au făcut parte din CAER (Consiliul de Ajutorul Economic 
Reciproc — organism al fostelor țări socialiste — 14 țări membre) şi a statelor care au 
făcut parte din URSS (Uniunea Republicilor Socialiste Sovietice), precum şi un 
număr limitat de alte țări care au trecut prin transformări similare. 

e Calitatea de membru al FMI a unei ţări îi conferă posibilitatea de a beneficia 
de toate _drepturile ce îi revin potrivit Statutului FMI şi reglementărilor de funcționare 
cu îndatorirea de a-şi îndeplini obligaţiile asumate prin semnarea acordului de aderare, 
precum şi dreptul de a se retrage oricând de la FMI, în baza unui aviz scris. În cadrul 
acestor aspecte de principiu, în loc aparte îl deține cota subscrisă de o ţară, acesta fiind 
criteriul de bază în stabilirea puterii de vot a ţării, a volumului tragerilor şi facilităților 
de finanţare la care poate accede, alocarea de DST. Numărul de voturi de care dispune 
fiecare stat membru depinde de cota sa de participaţie, atribuindu-i-se 250 de voturi 
de bază şi câte un vot suplimentar pentru fiecare fracțiune de cotă (100.000 USD) 
pentru capitalul subscris. 


2. Banca Internaţională pentru Reconstructie şi Dezvoltare. Grupul 
Băncii Mondiale (BIRD), creată odată cu FMI, prin obiectivele activității sale îşi 

propune să acorde asistență financiară pe termen mediu şi lung statelor membre în 
vederea reconstrucției şi dezvoltării acestora, dezvoltarea producției sau a unor 
sectoare de activitate şi valorificării superioare a resurselor de care dispun țările prin 
finanțarea de proiecte etc. Pentru ca o țară să devină membră BIRD trebuie să 
îndeplinească anumite condiții; să fie membră FMI, să subscrie o cotă la capitalul 
Băncii; să furnizeze date privind dezvoltarea economică şi financiară pentru 
fundamentarea necesității de a beneficia de un împrumut, să fie „calificată” ca ţară 
beneficiară de împrumut. În principiu, sunt „calificate” să beneficieze de împrumuturi 
țările cu un PNB pe locuitor, relativ redus. Plafonul se situează în jur de 3.000 
USD/loc. Dacă plafonul este depăşit, treptat, sumele de care poate beneficia se reduc 
până la încetarea alocării de noi împrumuturi. 

e Structura organizatorică. Conducerea Băncii este asigurată de Consiliul 
guvernatorilor, Consiliul directorilor executivi şi Preşedintele BM. Puterea de vot de 
care dispune o ţară se stabileşte similar FMI. 

e Resursele Băncii sunt formate din: Cotele vărsate de statele membre care 
sunt proporționale cu cele de la FMI, ţara în cauză fiind obligată să verse 10% din 
subscripția stabilită, din care 1% în valută convertibilă sau în DST, iar diferenţa în 
monedă națională; Emisiunea de obligaţiuni este principala resursă a Băncii. 
Obligațiunile Băncii sunt emise şi lansate pe piețele valutar-financiare, fiind cotate ca 
active financiare sigure, şi în acest mod se atrag fonduri pentru acordarea de 
împrumuturi țărilor; Venitul net format din diferenţa dintre dobânzile şi comisioanele 
la împrumuturi acordate statelor membre şi cele plătite pentru împrumuturile 
mobilizate de pe piață. 

e Utilizarea resurselor băncii este strâns legată de obiectivele activităţii sale: 
acordă împrumuturi directe sau participă la împrumuturi directe prin utilizarea 
fondurilor proprii (alături de alți creditori internaţionali), prin utilizarea sau prin 
emisiunea de obligaţiuni, garantează total sau parțial împrumuturi acordate de alte 
instituții financiare, participă la acţiunile de cofinanţare alături de alte instituții; 
acordă asistență tehnică de specialitate statelor, asigură organizarea de licitații 
internaționale pentru achiziția de proiecte, utilaje legate de finanțarea proiectelor. 

Asistenţa financiară acordată de BIRD unei ţări, în principal, îmbracă trei 
forme: 

- contractarea de împrumuturi pe termen lung, pentru realizarea de proiecte 
care presupun: participarea ţării cu o cotă proprie la proiectul finanţării (30-40%), 
existența unei garanţii privind rentabilitatea proiectului (între 12-20%); posibilitatea 
rambursării la termen; orientarea cu precădere spre agricultură şi infrastructură 
(transport, electricitate, telecomunicaţii, canalizare), educaţie, industrie, starea 
balanței de plăți. Durata împrumuturilor se situează între 15-20 de ani, cu o perioadă 
de graţie de 5-10 ani, deşi nu se precizează expres, limita fondurilor acordate nu poate 
depăşi suma subscrisă de ţară, dobânda percepută se modifică periodic şi este în 
corelația cu rata dobânzii de pe piața internațională, se plătesc comisioane de 
neutilizare în cazul în care ţara nu respectă ritmul lucrărilor din devizele de lucrări şi, 
respectiv, nu utilizează sumele la termenele stabilite; 

- finanțarea pe bază de program presupune prezentarea de către țara 
solicitatoare a unui program de dezvoltare corelat cu un program de redresare 
economică şi financiară pe termen mijlociu şi lung. Acest tip de finanţare este utilizat 
în cazul în care, ca urmare a unor de exemplu: calamități naturale sau prefaceri 
structurale, nu se apelează la finanţarea pe bază de proiecte; 

- cofinanțarea reprezintă sprijinul financiar acordat de Bancă, alături de alte 
instituții de credit public, bănci de finanțare a exporturilor sau bănci private, la 
acordarea de împrumut țărilor membre. 

Pentru acoperirea finanțării unor proiecte în condiții speciale au fost create 
două instituţii: Societatea Financiară Internaţională (1961) al cărei obiectiv este 
sprijinul financiar acordat întreprinderilor productive particulare din țările membre 
mai puțin dezvoltate şi Asociaţia Internaţională pentru Dezvoltare (1960) al cărei 
obiectiv îl constituie acordarea de împrumuturi în condiţii preferențiale țărilor cu un 
PIB sub 1.000 USD/loc.; termene de rambursare de 50 de ani, perioadă de grație 10 
ani; comision de 0,75% perceput numai pentru sumele utilizate etc. Totodată, a fost 
creată Agenţia Internațională de Garantare a Investiţiilor cu scopul de a sprijini țările 
în curs de dezvoltare membre ale BIRD în obținerea de împrumuturi de la bănci 
private, prin asigurarea riscurilor comerciale (de insolvabilitate) ale acestora. Toate 
aceste instituţii, alături de BIRD, formează grupul Băncii Mondiale. 

3. Banca Reglementărilor Internaţionale creată în 1930, cu sediul la Basel 
(Elveția), are ca principale obiective ale activității: promovarea cooperării 
internaționale între băncile centrale ale statelor membre, facilitarea realizării de 
operaţiuni financiare, sprijinirea prin împrumuturi şi aranjamente financiare a băncilor 
centrale, promovarea reuniunilor internaționale în probleme monetar-financiare şi de 
supraveghere bancară. 

Membrii BRI sunt băncile centrale din 30 de state (în principal, europene), 
conducerea băncii este realizată în Consiliu de administraţie şi un director general. 

Activitatea BRI cuprinde două grupe de activități: 

- operaţiuni bancare obişnuite izvorâte din primiri şi constituirii de depozite în 
valute, aur; acorduri de credite, cumpărări şi vânzări de active financiare în nume 
propriu sau al membrilor acționari; 

- promovarea cooperării monetar-financiare prin organizarea de întâlniri ale 
experților pe diferite probleme, elaborarea de studii şi rapoarte de analiză şi informare 
etc.; din acest punct de vedere BRI aducându-şi o contribuţie recunoscută la nivel 
internațional în diferite domenii cum ar fi: garantarea şi asigurarea creditelor, 
controlul mişcărilor de capital, evoluția europieţei, supravegherea băncilor comerciale 
de băncile centrale etc. 

4. Banca Europeană pentru Reconstrucţie şi Dezvoltare a fost creată în 
1989, iar activitatea sa a început în 1991. BERD a fost creată ca instituţie bancară ce 
îmbină funcțiile unui organism financiar internaţional cu cele ale unei bănci 
comerciale. Obiectivul activității este sprijinirea financiară a țărilor est-europene în 
procesul de tranziție de la economia centralizată la economia de piață, prin ţările 
beneficiare de împrumut BERD se constituie ca organism regional. Membri fondatori 
sunt formaţi din 40 de ţări şi două organisme financiare, dintre aceştia cei mai 
importanți sunt: 6 țări AELS, alte 4 ţări europene, 5 ţări neeuropene printre care SUA 
şi Japonia, 8 ţări europene — inclusiv România, iar cele două organisme sunt Banca 
Europeană de Investiţii şi Comisia Executivă a Uniunii Europene. În Capitalul BERD, 
stabilit inițial la 10 mrd ECU, 51% este deţinut de 12 ţări europene şi cele două 
organisme; SUA 10%, Japonia 8,5%, Federația Rusă 6%, celelalte ţări europene 
13,5% şi restul ţărilor 11%. 

Împrumuturile sunt acordate numai țărilor din Europa Centrală şi de Est, sunt 
destinate să sprijine financiar sectoarele sau domeniile vitale din aceste țări; fondurile 
BERD sunt, în principiu, alocate în proporție de 60% sectorului privat şi 40% 
sectorului public, cu scopul de a sprijini sectorul privat. Un alt obiectiv al activităţii îl 

constituie urmărirea şi analiza privatizării, fuziunilor de societăți comerciale, 
achiziționarea de active din țările est-europene, acordarea împrumuturilor fiind 
corelată sau condiționată de progresul înregistrat în planul trecerii la economia de 
piață şi al privatizării. 

ÎNTREBĂRI DE VERIFICARE 


Tema 1. Relaţiile valutar-financiare internaţionale. Fluxuri. Structură. 


1. Prezentați principalele tipuri de relaţii internaționale dintre ţări care generează 
fluxuri valutar-financiare internaţionale. 

2. Enumeraţi principalele aspecte reglementate în cadrul unui sistem monetar- 
financiar național şi explicați importanţa lor pentru desfăşurarea relațiilor dintre state. 
3. Prin ce se deosebeşte circulația internațională a monedei efective de circulația 
monedei de cont în stingerea obligațiilor de plată internaționale. 

4. În ce măsură amendamentele aduse statului FMI (1978) influenţează fluxurile 
valutar-financiare internaționale. 


Tema 2. Mijloacele de plată internaţionale. Convertibilitatea monetară. 


1. Definiţi mijloacele de plată internaţională şi prezentaţi structura lor actuală. 

2. Prezentați particularitățile emiterii şi circulaţiei drepturilor speciale de tragere. 
istorice şi formele de convertibilitate pe care le poate adopta o ţară în prezent. 

4. Descrieţi tipurile de restricții care pot fi impuse de autoritățile monetare ale unei 
țări în circulația monedei naționale la nivel naţional şi internațional în raport cu tipul 
de convertibilitate adoptat. 


Tema 3. Cursul valutar. Tipuri. Aranjamente valutare 


1. Prezentați diferenţa dintre paritate valutară şi curs valutar şi explicați semnificația 
aranjamentelor valutare. 

2. În perioada 1960-1970 un dolar SUA era egal cu 0,888671 gr./aur, iar francul 
francez în 1960, era definit cu 0,180000 gr./aur; în 1969 francul francez a fost 
redefinit la 1 FRF=0,160 gr./aur. Luând în considerare aceste date, stabiliți: raportul 
valoric între cele două monede în cele două momente; tipul de paritate calculat; 
modificarea procentuală a raportului valoric între cele două valute; precizaţi sensul 
modificării: care monedă s-a apreciat şi care monedă s-a depreciat. De ce? Faţă de 
datele calculate, care erau limitele de variaţie a cursului valutar pe piaţa valutară? 

3. Se ştie că un franc francez era egal cu 100 de franci Mali, în acelaşi timp, un franc 
francez era egal cu 50 de franci CFA. Care este paritatea dintre francul CFA şi francul 
Mali şi ce tip de paritate ați calculat? După 2002 cum se stabilesc astfel de parități? 
De ce? 

4. Începând cu 1971, pe rând ţările au trecut la cursuri flotante, iar unele şi-au definit 
în timp paritatea monedelor în raport cu DST. Astfel, în 1971 un dolar SUA era egal 
cu 1,08571 DST, în 1973 a fost redefinit, respectiv la 1,20535 DST, după care SUA 
au anunţat trecerea monedei americane la cursuri fluctuante formate pe piaţă. 
Explicaţi sensul acestor măsuri. Calculați evoluția monedei americane în această 
perioadă şi tipul de raportare a parităţii ales. 

5. Un comerciant încheie în paralel două contracte, unul de export într-o ţară a 
Uniunii Europene în valoare de 90.000 euro şi un contract de import din SUA în sumă 
de 100.000 USD. La încheierea contractelor raportul USD/euro era 1 USD=0,90 euro, 
astfel încât comerciantul a socotit că banii încasaţi din export îi vor fi suficienți pentru 
plata importului. La data încasării exportului şi respectiv plății importului, cursul pe 

piaţă între cele două monede a fost 1 USD=0,80 euro. Calculaţi şi explicați efectul 
acestei modificări asupra resurselor financiare ale comerciantului. 

6. Prezentați exemple de factori care influenţează evoluția cursului unei monede pe 
piață. 


Tema 4. Piaţa valutară 


1. Descrieţi modul de organizare şi funcționare a unei pieţe valutare naționale. 

2. Un importator în vederea achitării unui import cumpără de la o bancă suma de 
100.000 USD. La cursul zilei de 1 USD = 32.000 ROL. Identificaţi ce tip de 
operaţiune valutară a efectuat din punct de vedere a mijlocului de plată folosit, 
termenului şi scopului. 

3. Un exportator, pentru a-şi acoperi riscurile ce ar rezulta din evoluţia monedei franci 
elveţieni, în care a încheiat contractul comercial, cumpără la termen de 3 luni suma de 
100.000 franci elveţieni, contra dolari SUA, la cursul 1 USD = 1,40 SFR. La termen, 
prețul la vedere pe piaţă a fost de 1 USD = 1,50 SFR. Ce tip de operațiune a fost 
efectuată şi în ce scop? Luând în considerare cursul la vedere din momentul închiderii 
operaţiunii la termen, cum poate fi apreciată operațiunea? 

4. Care sunt principalele elemente care diferențiază o piaţă valutară națională de piaţa 
valutară internațională? 

5. Prezentați principalele pieţe componente ale pieţei valutar-financiare şi explicaţi 
rolul pieței valutare în raport cu celelalte pieţe financiare. 


Tema 5. Piaţa monetară. Europiaţa 


1. În ce constă importanţa pieţei monetare la nivelul unei ţări. 

2. Prezentați principalele segmente ale unei piete monetare naționale şi tipurile de 
instrumente financiare negociate. 

3. O firmă are un disponibil temporar de 100 mil. lei, care peste trei luni îi va utiliza 
pentru achitarea unei datorii. Luând în considerare modul de organizare şi funcționare 
a pieței monetare cum pot fi fructificate mai avantajos aceste fonduri. Pentru fiecare 
soluţie aleasă prezentaţi criteriile de plasament. Dacă o bancă ar fi în această situație, 
ce variante apar? 

4. Prin ce se deosebeşte piața monetară internaţională de europiață? 

5. O bancă are posibilitatea să acorde un împrumut de 100 mil. USD pe trei luni cu o 
rată a dobânzii de 6% şi să se refinanţeze lunar, la rate de 4,5% prima lună, 5% luna a 
doua şi 7% luna a treia. Evaluaţi eficiența operațiunii şi cărei segment de piaţă îi 
aparține. 


Tema 6. Piaţa de capital internaţională 


1. Prezentați modul de emitere şi plasare a unui împrumut obligatar. Descrieţi pieţele 
pe care au loc mobilizarea fondurilor şi tranzacționarea titlurilor. 

2. Care au fost factorii ce au determinat diversificarea tipurilor de obligaţiuni şi care 
dintre elementele caracteristice unei obligaţiuni au fost modificate? Exemplificați. 

3. Ce sunt acțiunile şi prin ce procedee tehnice pot fi emise şi plasate? 

4. Prezentați pe scurt pieţele pe care se pot tranzacționa titlurile financiare şi 
intermediarii financiari care facilitează aceste tranzacții. 

5. Ce se înţelege prin instrumente financiare derivate şi pe ce pieţe sunt efectuate 
tranzacții cu produse derivate? 

Tema 7. Piaţa internațională a creditului şi rolul acesteia în schimburile 
comerciale internaţionale. Eurocreditele 


1. Conceptul de credit şi principalele elemente pe care le presupune relația de credit. 
2. Tipologia creditelor. Criterii de clasificare. Naţional-internaţional în relaţii de credit 
destinate promovării exporturilor. 

3. Specificul pieţei eurocreditelor. Principalele tipuri de operațiuni. 


Tema 8. Băncile şi intermedierea financiară. 


1. Principalele funcţii ale unei bănci centrale. Relaţia cu băncile comerciale. 

2. Funcţiile şi rolul băncilor comerciale în cadrul economiei unei țări. Tipologia 
băncilor comerciale. Tendinţe. 

3. Principalele tipuri de operațiuni efectuate de o bancă comercială. Corelaţi între 
operațiunile de activ şi cele de pasiv. 


Tema 9. Management şi marketing financiar. Firmele şi piaţa financiar-bancară 


1. Obiectivele managementului şi marketingului financiar la nivelul unei firme. 
Criterii de abordare a operaţiunilor asociate fondurilor disponibile sau nevoilor de 
fonduri ale firmei. 

nevoile de fonduri exprimate în valute străine. 

3. Modalităţile de stingere a obligaţiilor de plată cu străinătatea. 


Tema 10. Balanța de plăţi externe. Rezerva monetară şi lichiditatea internaţională 
1. Structura balanței de plăți şi principalele criterii metodologice de evidenţiere a 


încasărilor şi plăţilor valutare. 
2. Se dau următoarele date privind balanţa de plăți a unei țări: 


e Export 3000 
e Import 5000 
e Încasări din turism 100 
e Plăţi pentru turism 300 
e Încasări din transporturi 60 
e Plăţi pentru transporturi 10 
e Dobânzi încasate 50 
e Dobânzi plătite 100 
e Credite acordate 30 
e Credite primite 800 
e Rate încasate 200 
e Rate rambursate 100 


Luând în considerație posturile prezentate, să se stabilească: situația pe capitole; 
starea balanței de plăţi pe ansamblu; posibile destinaţii ale excedentelor şi modalitățile 
de acoperire a deficitelor; situaţia de ansamblu a țării respective. 

3. Importanţa şi rolul balanței creanţelor şi angajamentelor. 

4. Elementele luate în considerare la calculul datoriei externe a unei țări şi indicatorii 
utilizați în aprecierea gradului de îndatorare a unei țări. 

5. Structura şi importanța rezervei monetare internaționale a unei țări. Delimitări în 
raport de lichiditatea internațională. 


Tema 11. Organisme monetare şi financiare internaţionale 


1. Cotele de participaţie ale statelor membre ale FMI. Criterii de stabilire şi 
importanţa lor în stabilirea drepturilor de care poate beneficia o ţară membră. 

2. Formele de sprijin financiar de care poate beneficia o țară membră a FMI. Cerinţe 
şi limite. 

3. Tipurile de asistență financiară acordate de BIRD ţărilor membre. 

4. Grupul Băncii Mondiale şi structurile instituționale pe care le cuprinde. 

5. Principalele caracteristici ale activității desfăşurate de B.R.I. 

6. Importanţa activității BERD pentru țările Europei Centrale şi de Est. 

